text:
सरकारी मि़ड डे मील खाSक 16 टा बच्चा मारल गेल अछि आओर करीब 50 टा बच्चा के अस्पताल मे इलाज चलि रहल अछि.
मिड डे मील खा बीमार पड़ल बच्चा सभ के उम्र 8 सं 10 सालक बीच अछि,
स्कूल आएल बच्चा सभ के खाए लेल खिचड़ी
परसल गेल छल. खिचड़ी खाएतहि बच्चा सभ के तबियत खराब होए लागल. दूटा बच्चा के मौत त स्कूल मे खिचड़ी खाएतहि भ गेल.
ई देखैत ओहिठाम कोहराम मचि गेल. बच्चा सभ के पास के अस्पताल मे ल जाएल गेल मुदा हालात बेसंभारि होए के कारण सभ के छपरा शिफ्ट कएल गेल.
जेहि बच्चा के हालत गंभीर अछि ओकरा पटना ल जाए के कोशिश कएल जा रहल अछि.
बिहार सरकार के तरफ सं मृतक बच्चा के परिवारवाला के 2-2 लाख टका देबय के घोषणा कएल गेल अछि. मुख्यमंत्री नीतीश कुमार घटना केर जांच के आदेश द देलखिन्ह.
मिडडे मील केंद्र सरकार के योजना अछि. राज्य मे एकरा लागू करय के जिम्मेदारी राज्य सरकार के अछि.
ई स्कीम देश के करीब 13 लाख सरकारी स्कूल मे लागू अछि आओर एकर फायदा करीब 12 करोड़ बच्चा के मिल रहल अछि.
मुदा घटिया खाना देबय के घपला के कारण बेर-बेर बच्चा सभ के बीमार पड़य के खबर आबैत रहैत अछि. एहि के कारण स्कूल के पढ़ाई पर सेहो असर पड़ि रहल अछि.
स्कूलक घटना के बाद राज्य मे सियासी तूफान सेहो उठि गेल अछि. लालू यादव...रामविलास पासवान...शाहनवाज हुसैन सभ नीतीश सरकार के खिलाफ ठाड़ भ गेलाह.
लालू जी तं नीतीश जी के इस्तीफा सेहो मांगलखिन्ह. पासवान जी कहलखिन्ह जे मिड डे मील पर भ्रष्टाचारक कब्जा भ गेल अछि.
बीजेपी के गिरिराज सिंह कहलखिन्ह जे परिजन के कम सं कम 10-10 लाख टका के मुआवजा देल जाउ.


c: text/html

text:
युवा एकता द्वारा आयोजित २० जुलाई २०१५ केँ आयुक्त कार्यालयक सोझाँ सामूहिक उपवास तथा हस्ताक्षर कार्यक्रम मे हजारों-हजार लोकक एकत्रित भेनाय एहि बातक प्रमाण बनल। एहि अवसर पर राखल गेल सभाक संचालन किसलय कृष्ण आ सह-संचालन प्रवीण आनन्द केलनि। हर्षक गप जे तमाम प्रक्रिया मैथिली भाषा मे कैल गेल। संचालक किसलय कृष्ण कहला जे क्रान्तिक जैड़ सदिखन मातृभाषा आ निज विशिष्ट भाषिक पहिचान मे होइत छैक। हिन्दी हमरा सबहक राष्ट्रभाषा थीक ओकर सम्मान राष्ट्रस्तर पर अछिये। लेकिन जे हमरा लोकनिक माटि-पानि आ संस्कारक संग गामक विकास लेल कार्यक्रम होयत ताहू ठाम देखाबटी भरल कोनो आन भाषाक प्रयोग क्रान्तिक शत्रु मानैत छी हम। किसलय संचालन करैत कहलनि जे कोसी सीमांचल आदि मिथिला के तोड़बाक साजिश थीक। मगध केँ पटना मे एम्स भेट चुकल अछि आ आब मिथिला केर केन्द्र सहरसा केँ एम्स चाही।
एहि अवसर पर विधायक आलोक रंजन कहलनि जे एहि लेल स्थानक निर्णय बिहार सरकार करत आ तेँ आगामी ३ अगस्त सँ आरम्भ सत्र मे विधानसभा केर घेराव कैल जायत। एकर सभ समर्थन करैत निर्णय लेलनि जे पटना तक एहि आन्दोलन केँ पहुँचायब। पूर्व विधायक संजीव कुमार झा ओजपूर्ण वक्तव्य मे आन्दोलन केँ समर्थन देबाक गप केलनि । ओ कहलनि जे युवा सबहक प्रयास ई देखा रहल अछि जे हम सब कियो अपन क्षेत्रक विकास लेल सदिखन एक छी। राजनैतिक महात्त्वाकांक्षा सबहक अलग रहितो कोनो महत्त्वपूर्ण विकास लेल आपस मे अलग विचारधारा सँ फूट भेनाय हमरा लोकनिक दुर्भाग्य होयत। जहिना पहिने उपेक्षित रहल मिथिलाक्षेत्र तहिना आगुओ एकजुट नहि भेला पर हमरा सबकेँ लिल्लोह कैल जायत। ताहि हेतु ई संघर्ष एकताक संघर्ष थीक। सभा मे उपस्थित दर्जनों वक्ता लोकनि अपन मातृभाषा मे भाषण दैत मैथिल हेबाक आत्मसम्मान सेहो ग्रहण केलनि। अन्त मे एकटा ज्ञापन प्रेस केर माध्यम सँ राज्य तथा केन्द्र सरकारक ध्यानाकर्षण लेल देल गेल छल।

robotstxt: allowed

filter: keep


text: बिहार पर्यटन निगम आम लोक लेल शाही सवारी क शुरुआत केलक अछि। धनतेरस दिन बिहारक उपमुख्यमंत्री सुशील कुमार मोदी एहि सवारीक उदघाटन केलथि। कहबा लेल इ आम लोक लेल अछि, मुदा एहि शाही सवारी क आनंद लेब एहि महंगाईक जमाना है कोनो शाही शौक स कम नहि। एतबा भुगतान करबा क सामर्थ जिनका ओहि जमाना मे छल हुनका लेल ओहि जमाना मे सेहो इ उपलब्ध छल। तखन इ बुझब कठिन अछि जे राजा महाराजा युग मे जे तबका एकरा शाही सवारी कहैत छल, ओ एहि पर धुमबाक आनंद ल सकत बा नहि। उम्मीद अछि निगम क इ योजना पिछला किछु योजना जेकां सफल होएत आ बिहार कए एहि स किछु फायदा होएत।


text:
प्राप्त जानकारी केर मुताविक, मृतका विशौल के सुगिया देवी केर बिआह चंपा गामक रंजीत यादव सँ एहि बरख अप्रैल माह म' भेल छल। बिआह के किछु दिनक बाद सँ सासुरक लोग सभ हुनका प्रताड़ित करब शुरू क' देलनि। हुनका ऊपर नैहर सँ पाई आ जेवर आनबाक लेल दबाव बनबे लागलनि। पाई आ जेवर आनबा म' असमर्थ सुगिया देवी क' सभ मिल जरा देलनि।
मृतका के पिता कहलनि कि घटना के पहिने सिगिया के सासुरक लोग सभ फोन करि कहलनि कि अहाँक बेटी घर सँ कतो पड़ा गेल छथि। मुदा हमर बेटी कोनो तरहे अप्पन माँ क'फोन करि बतौलनि कि माँ हमरा बचा लिआ, हमर पति आ सास- ससुर हमरा घर म' ने बंद करि ज़रा देना छथि।
ओनाकि मृतका मौत सँ पहिने पूरा घटना अस्पताल म' अप्पन परिजन सभके सेहो बतौलनि। जाहिमे ओ अप्पन पति व सास- ससुर द्वारा ज़रा क' मारबाक गप कहली। परिजन सभ हुनकर बयान क' मोबाइल म' रिकॉर्ड क' लेलनि। एहि बाबत बेनीपट्टी डीएसपी पुष्कर कुमार कहलनि कि प्राथमिकी केर प्रक्रिया चैल रहल अछि। ओनाकि आरोपी पति सेहो जरल छथि जिनकर गुप्त इलाज चैल रहल अछि। जिनकर गिरफ्तारी लेल छापामारी सेहो चैल रहल अछि। आरोपी सभ पर जल्दे कार्रवाई होयत।


text:
सकरी : सकरी-बिरौल रेलमार्ग पर पछिला 10 दिन सँ परिचालन बन्न पड़ल अछि। अहि कारण स्थानीय लोकसभ रेल प्रशासन केँ खिलाफ उग्र आंदोलन करबाक गप कय रहलाह छथि। स्थानीय लोकक कहब छन्हि जे बैगनी हाल्ट निर्माण संघर्ष समिति एवं जगदम्बा हाल्ट निर्माण संघर्ष समिति द्वारा नवादा आओर बैगनीमे ट्रेन रुकबाक माँगक वास्ते कयल जा रहल आंदोलन केर कारण समस्तीपुर रेलवे केँ डीआरएम पछिला 15 अगस्त सँ अहि रेलमार्ग पर ट्रेनक परिचालन केँ रोकि दरभंगाक जिलाधिकारी सँ अहि सम्बंधित एकटा रिपोर्ट देबाक गप कहने छलाह। जिलाधिकारीक निर्देश पर विगत एक हफ्ता पहिने एसडीओ द्वारा दुनू संघर्ष समितिक सदस्यकेँ अनुमंडल कार्यालयमे बैसकी बजाकय कउनो एक जगह पर ट्रेन रुकबाक हेतु सहमति प्रदान करेबाक कोशिश कयल गेल छल। बता दी जे अहि बैसकीमे जगदम्बा हाल्ट निर्माण संघर्ष समितिक सदस्य सभ मुखिया बमबम झा केर नेतृत्वमे भाग लेलाह मुदा बैगनी हाल्ट संघर्ष समितिक सदस्य सभ भाग नहि लेलनि जाहिकारण दुनू संघर्ष समिति केँ सदस्यक बीच आपसी सहमति नहि बनि सकलैन्ह तत्पश्चात एसडीओ अपन रिपोर्ट जिलाधिकारी केँ पठा देलाह, तदोपरांत जिलाधिकारी ओहि रिपोर्ट केँ डीआरएम समस्तीपुर पठा देलनि।
जनतब हो जे रिपोर्ट पठेलाक बादो डीआरएम द्वारा अहि रेलखंड पर एखन धरि परिचालन आरम्भ नहि करबाओल गेल अछि। जेकरा वास्ते आम लोकसभ रेल प्रशासन केँ खिलाफ उग्र आंदोलन करबाक गप कहलनि अछि।
ओतहि बहुतरास लोकक इहो कहब छन्हि जे नवादा सँ बैगनी गामक दूरी दू किलोमीटर छैक आओर पुनः नवादा सँ बेनीपुर बलहा हाल्ट केर दूरी तीन किलोमीटर छैक। बलहा हाल्ट पर उद्घाटने कालसँ ट्रेन रुकैत अछि, तखन बलहा हाल्ट सँ दू सँ तीन किलोमीटर पर दू ठाम आरओ ट्रेन रोकबाक विचार रेलवे विभागक समक्ष अछि। अहि बातकेँ सेहो रेलवे द्वारा स्पष्ट करैत यथाशीघ्र परिचालन शुरू करबाक चाही।
दू गामक खातिर बेनीपुर एवं बिरौल अनुमंडलक सैकड़ों गामक यात्री अहि रेल परिचालनक बन्न होबए सँ परेशान छथि एवं उग्र आंदोलन करबाक गप कय रहलाह अछि। राजद नेता बैजू यादव, रजा अहमद खां, काँग्रेस नेता हैदर अली खां केर कहब छन्हि जे अहि रेलमार्ग पर पछिला 10 दिनसँ परिचालन बन्न अछि आओर केंद्र सरकारक रेलमंत्री कुम्भकर्णी नीनमे सुतल छथि।


text:
आब जखन कानून क शासन भरसक स्थापित भ रहल अछि त हेबाक इ चाही जे सबटा दल राज्य क हित लेल आब बाहुबली कए बिसरी नीक लोक कए टिकट द लोक लग चुनावी विकल्प प्रस्तुत करथि। यदि चुनाव आयोग आ शासन एहि बेर सेहो शांतिप्रिय मतदाता क संग द दिए त एहि चुनाव मे सचमुच रहल-सहल बाहुबली आ माफिया क सेहो राजनीति स सफाया भ जाएत आ अपराध क पक्ष लेनिहार नेता क हार होएत।
सुरेंद्र किशोर
बिहार विधानसभा क एहि चुनाव मे एकटा महत्वपूर्ण सवाल क जवाब भेटबाक उम्मीद अछि। एहि बेर इ साबित भ जाएत जे राजनीति क अपराधीकरण क लेल जनता यानी मतदाता जिम्मेदार अछि या विभिन्न दल क नेता। एखन धरि जनता नेता कए, आ नेता मतदाता कए एकरा लेल जिम्मेदार मानैत रहला अछि। हालांकि निष्पक्ष प्रेक्षक क इ राय रहल जे एकरा लेल अधिकतर मामला मे किछु प्रमुख नेता जिम्मेदार छथि। मुदा आब नतीजा पर पहुंचबाक मौका आबि गेल अछि। इ मौका बिहार क चुनाव द रहल अछि। बिहार ओहि किछु राज्य मे शामिल अछि जे राजनीति क अपराधीकरण क लेल चर्चित रहल अछि।
बिहार स चुनल गेल दूटा परस्पर-विरोधी बाहुबली सांसद जखन लोकसभा मे मारिपीट करि लेने छलाह त एहि घटना स मर्माहत संसदक विशेष अधिवेशन भेल छल। 1997 क ओहि अधिवेशन मे राजनीति क अपराधीकरण पर गंभीर चिंता प्रकट कैल गेल। फेर संसद सर्वसम्मत संकल्प केलक जे ‘राजनीति कए अपराधीकरण स मुक्त करब आ भ्रष्टाचार कए समाप्त करबा लेल राष्ट्रीय अभियान चलाउल जाएत।’ एहि संकल्प क दोसरे दिन बिसरा देल गेल। मुदा बिहार मे हाल क वर्ष मे राजनीति क अपराधीकरण क समस्या मे काफी कमी आईल अछि। एहन मौजूदा राज्य सरकार आ न्यायपालिका द्वारा किछु ठोस उपाय करबा स भेल अछि। अगिला चुनाव एहि उपाय कए अंजाम तक पहुंचेबाक अवसर बनि सकैत अछि।
इ स्थिति पहिल बेर पैदा भेल अछि जे एकटा चुनाव मे सब किछु साबित भ जाए। गत विधानसभा चुनाव मे बाहुबली हिंसा क तहत कोनो मौत नहि भेल छल। ओ हिंसामुक्त चुनाव नवंबर 2005 मे भेल छल। मुदा ओहि स पहिने जखन फरवरी 2005 मे राज्य विधान सभा क चुनाव भेल छल त चुनावी हिंसा मे 27 लोक क जान गेल छल। फरवरी 2005 मे एकटा मंत्रिमंडल कार्यरत छल आ नवंबर 2005 मे राष्ट्रपति शासन छल।
एकटा आओर गप देखबा मे भेटल । नवंबर 2005 क चुनाव मे ओहिस पहिलका चुनाव क अपेक्षा कम बाहुबली विजयी भ सकलाह। सन 2009 क लोकसभा क आम चुनाव मे सेहो बिहार मे कोनो बाहुबली-प्रेरित हत्या नहि भेल। किछु नक्सल प्रेरित हत्या जरूर भेल। ओ सेहो पहिनेक अपेक्षा काफी कम। सन 2009 क लोक सभा चुनाव मे सेहो 2005 क विधानसभा चुनाव क अपेक्षा कम बाहुबली चुनाव जीतलाह । यानी बिहार क राजनीति क अपराधीकरण किछु आओर कम भेल। यानी गत दो आम चुनाव मे चुनावी हिंसा लगभग नहि कए बराबर भेल। सन 2005 क नवंबर मे त पैघ संख्या मे अर्धसैनिक बल तैनात छल, मुदा 2009 मे त अधिकतर मतदान केंद्र पर त होम गार्ड क जवान तैनात छलाह। फेर बाहुबली, चुनावी हत्या करबाक हिम्मत नहि जुटा सकलाह। इ सेहो महत्वपूर्ण गप अछि जे 2005 आ 2009 मे जखन जनता कए भयमुक्त वातावरण मे मतदान करबाक मौका भेटल त ओ राज्य क अधिकतर ओहन बाहुबली कए सेहो अपन मत क जरिए हरा देलक जेे गत कई चुनाव स लगातार जीत दर्ज करि रहल छलाह। यानी आम मतदाता क लेल बाहुबली जरूरी नहि छल अगर कानून अपन काम करै त। याद रहए जे अदालत गत करीब चार साल मे लगभग 49 हजार अपराधी कए सजा सुना चुकल अछि। भयमुक्त माहौल बनेबा मे एहि अदालती निर्णय सब महत्वपूर्ण भूमिका निभेलक अछि। एहि स पहिने एकटा नेता कहैत छल जे हम कोनो बाघ क खिलाफ बकरी कए त चुनाव मैदान मे नहि आनि सकैत छी। मुदा जनता बाघ कए सेहो पराजित करि देलक।
पहिने बिहार क कईटा बाहुबली कए इ लगैत छल जे चाहे ओ जाहि ठाम स जेकर हत्या करि दथि, किछु राजनीतिक शक्ति हुनका अंततः बचा लेत। मुदा आब एहन स्थिति नहि अछि। कानून अपन काज करि रहल अछि, एहि लेल मतदान केंद्र पर हिंसा आ जोर-जबर्दस्ती करनिहार बाहुबली क काफी कमी होइत जा रहल अछि। विधानसभा क अगिला आम चुनाव अक्टूबर-नवंबर मे हेबाक अछि। यदि गत दू चुनाव क भांति एहि बेर सेहो शासन आ चुनाव आयोग मतदाता कए भयमुक्त माहौल प्रदान करत त बचल-खुचल बाहुबली सेहो बिहार क विधायिका स बाहर भ जेताह।
जनता क रुख देखि कए त यैह लगैत अछि। एहि अनुभव कए झुठलेबा मे लागल किछु नेता एखनो डाकु कए वाल्मीकि’ बनेबा लेल प्रयत्नशील छथि। ओे एखनो मानैत छथि जे बाहुबली कए टिकट देब जरूरी अछि। अगर खूंखार बाहुबली एहि बीच सजायाफ्ता भ चुकल अछि त किछु खास क्षेत्र स चुनाव जीतबा लेल ओकर संबंधी कए टिकट देब जरूरी अछि। की बिहार क बदलल राजनीतिक माहौल मे आब इ करब जरूरी अछि?
जनता त नीक चरित्र क उम्मीदवार चाहैत अछि। इ त दल आ ओकर नेता छथि जे जनता क लेल इ स्थिति पैदा करि दैत छथि जे दूटा खराब मे स एकटा नीक कए चुनाव करू। उम्मीद अछि जे आम जनता एहि बेर बचल-खुचल बाहुबली कए राजनीति स बाहर करि देत। एहन सचमुच भ जाए त लोक इ अंतिम तौर स देख लेत जे कोना जनता नहि बल्कि किछु सत्ताकामी स्वार्थी आ माफियापक्षी नेता बिहार क राजनीति क अपराधीकरण क लेल जिम्मेदार छलाह।
बिहार मे जखन पहिल बेर राजनीति क अपराधीकरण शुरू भेल छल तखन सेहो ओकरा लेल तखुनका सत्ता पक्ष क किछु स्वार्थी नेता जिम्मेदार छलाह। ओ स्थानीय थाना आ अंचल कार्यालय कए घूसखोरी आ अन्याय क अड्डा बना देलाह। जखन जनता कए थाना आ अंचल कार्यालय स न्याय नहि भेटल तखन ओ स्थानीय बाहुबली क शरण मे जेबा लेल मजबूर भ गेल। बाहुबली कए तखने स सत्ता क संरक्षण छल। ओ बाहुबली कम स कम एक तरफ क लोक कए न्याय देबा मे सक्षम छलाह। एहि स माफिया क ताकत बढ़ल। फेर किछु पैघ दल क खास नेता टिकट द कए हुनका विधायक आ सांसद बना देलथि। टिकट द देला स कोनो बाहुबली कए ओहि दल क वोट बैंक सेहो हासिल भ गेल। आब जखन कानून क शासन भरसक स्थापित भ रहल अछि त हेबाक इ चाही जे सबटा दल राज्य क हित लेल आब बाहुबली कए बिसरी नीक लोक कए टिकट द लोक लग चुनावी विकल्प प्रस्तुत करथि। यदि चुनाव आयोग आ शासन एहि बेर सेहो शांतिप्रिय मतदाता क संग द दिए त एहि चुनाव मे सचमुच रहल-सहल बाहुबली आ माफिया क सेहो राजनीति स सफाया भ जाएत आ अपराध क पक्ष लेनिहार नेता क हार होएत।


text:
साहित्य
– सत्य नारायण झा
हमरा गामक पूब कमलाक धार छैक । आब त एहि धारक कोनो अस्तित्व नहि छैक मुदा हम जखन नेना रही तखन एहि धारक बाढ़ि सँ लोक त्रस्त रहैत छल । ओ भीषण क्षण एखनो केखनो कय मोन परि जाइत अछि त देह सिहरि जाइत अछि । चारि मास लोक एहि बाढ़ि सँ आक्रान्त रहैत छल । मुदा 1954-55 मे धार बलान मे मिलि कय एखन झंझारपुर दय बहैत अछि । हमरा गामक धार मे लोक सभ कतेको घर बना कय रहैत अछि । ओही धार कमला पर हम ई कविता 2011 मे लिखल आओर विदेह मे इ छपल सेहो छैक ।
मरलाहा धार
धारक कछेर मे बैसल टुकुर टुकुर तकइत छी,
तकइ छी एहि धार क’, तकइ छी ओहि पार कs
ई यैह ओ धार छैक,
सभक करेज पर छुरी चलबैत छलै
जवानों क’ दिल धरकबैत छलै ।
एकर जखन जवानी रहैक,
कतेक उफनैत छलै, कतेक फनकैत छलै
जेना एकरा आगा कियो नहि छै ?
एकरा डरे कियो सुतैत नहि छल
ई कखन की करत, एकर कोनो ठेकान नहि ।
गामक गाम सुन्न क’ देलक,
पोखरि, इनार, गाछी विरछी सभ नाश केलक,
ई गामक जेठरैयत छल, गामक पटवारी छल
एकर आगमने सुनि लोक कपैत छल ।
बाप रे फेर डकुबा एतैक,
एहिबेर नहि जानि की करतैक ?
समूचा गाम क’ सुड्डाह केलक,
घर, आँगन, दलान तोरलक ।
धीयापूता कलोल करैत छल,
भूखे पेटकान धेने, बेजान रहैत छल ।
मुदा, एहि डकुबा कए कनेको दया नहि विवेक नहि,
निष्ठुर हिरदय, कर्कश स्वर,
अगिया बेताल छल, ई धारे नहि, महाकाल छल ।
कतेक कए मांग पोछलक, कतेक कए लहठी तोरलक।
कतेक कए कोखि उजारलक,
ई राक्षसे नहि, पैघ भक्षक छल ।
एकर प्रवाह तेज होयते, लोक सिहरि जाइ छल,
केखनो सीधा दौडइत छल, पाछू घुमैत छल,
चक्कर कटैत छल,
विकराले नहि, भयानक लगैत छल ।
समय चक्र उनटलइ, एकरो अंत एलइ
एकरा बुझल नहि छलैक, एकरो काल घेरतइक,
इहो एक दिन निष्प्राण हेतैक ।
एकरा करेज पर लोक घर बान्हि देलकै,
ई निर्जीव भेल परल, नंगटे ओंघरायल छैक,
जतेक पाप केलक, सभक फल पेलक ।
एकर हाल भिखमंगनी जकाँ छैक,
एकरा देह पर गुदरी लादल छैक,
हुक हुकी छैक, मगर टुकुर टुकुर तकइ छैक हमरे जकाँ,
जेना हम तकइ छी एखन एकरे जकाँ!


text:
पटना । मिथिला क पारंपरिक लोक गीत स शनिदिन पटना क कालीदास रंगालय सराबोर रहल। सोहर, नचारी स ल कए कजरी तक क आनंद श्रोता उठौलथि। मिथिला उत्थान संघ क बैनर तर आयोजित सुर समाद कार्यक्रम क शुरुआत गायक देवानंद झा क मधुर अावाज स भेल। देवानंद क आवाज क मधुरता एतबा छल जे हुनक सबटा प्रस्तुति एक स बढि कए एक रहल। ओ अपन पहिल प्रस्तुति भगवती गीत स कलथि आ बाद में सोहर आ नचारी गाबि श्रोता कए मंत्रमुग्ध क देलथि। देवानंद क बाद बिहार कला रत्न स सम्मानित गायिका रंजना झा मंच पर एलथि आ अपन टूटा प्रस्तुति स लोक कए थोपरी बजबा लेल बाध्य करैत रहलीह। पिया मोर बालक ….क प्रस्तुतिक बीच बीच मे सभागार थोपरी क आवाज स गुंजैत रहल। खास इ रहल जे थोपरी सहो लय मे छल आ एकटा वादययंत्र बुझा रहल छल। रंजना झाक आवाज क लोज अदभुत शमां बांधि देलक। कोनो मंदिर मे गौनिहारि कोनो साध्वी जेकां हुनक प्रस्तुति लागल। गैंगस आफ बासेपुर फेम रेखा झा क उकटा प्रस्तुति पेटी क कुंजी हेरा गैलेय..सराहनीय रहल। हुनक आवाज साधल आ मिठहर अछि। कार्यक्रम क समापन देवानंद झा एकटा उदासी गीत आ एकटा महादेव वंदना गाबि केलथि। कुल मिला कए कार्यक्रम सुरमय रहल आ लोक गीत क विभिन्न विधा स अवगत करेबा मे सफल रहल। हम त मैथिली मे शपथ खेने छी : रमण मिथिला उत्थान संघ क बैनर तर आयोजित सुर समाद कार्यक्रम में बजैत बिहार क कला व संस्कृति मंत्री राम लखन राम रमण कहला जे ओ त मैथिली मे शपथ खेने छथि। ओ कहला जे जेना ओ मुखिया स ल कए मंत्री पद तक पर जखन ओ नियुक्त भेला त शपथ मैथिली मे लेलथि, तहिना पटना क मैथिल सब सेहो शपथ खेने छथि जे कोनो कार्यक्रम कए आयोजनक कए कार्यक्रम मे शामिल नहि भ हतोत्साहित करब। रमन कहला जे पटना मे एकटा कचोट रहैत अछि जे मैथिली कार्यक्रम मे सभागार खाली रहैत अछि जखन कि आन ठाम एहन कार्यक्रम मे भीड बेसम्हार भ जाइत अछि। मंत्री कहला जे लोक मिथिला राज्यक मांग करैत छथि, मुदा एहन एकजुटता स कोन लडाई जीतल जा सकैत अछि। श्री रमन कहला जे सरकार मैथिली लेल बहुत किछु केलक अछि, मुदा एकजुटता एहि रहला क घाटा मैथिली उठा रहल अछि। पटना क मैथिल समाज कए अपन व्यवहारक समीक्षा करबाक चाही। श्री रमन कहला जे कला आ संस्कृति क संग संग ओ युवा आ खेल मंत्री सेहो छथि। ओ कहला जे सरकार अगिला किछु दिन मे 100टा स्टेडियम क शिलान्यास करत। राज्य मे खेल आ कला क विकास लेल बहुत किछु करबाक छै। रमन कहला जे सभागार मे बैसल लोक इ शपथ लथि जे कम स कम दू गोट मैथिल क बीचक समाद मैथिली मे करि आ नैना भुटुका कए मैथिली मे गप करबाक आदत लगाबी। एहि अवसर पर बिहार दूरदर्शन क उप निदेशक पीएन सिंह सेहो दर्शक क कमी कए रेखांकित केलथि आ एतबा सुंदर कार्यक्रम मे दर्शक क अभाव पर दुख प्रकट केलथि। कार्यक्रम मे पूर्व विधायक संजीव कुमार झा सेहो उपस्थित छलाह। कार्यक्रम करीब तीन घंटा चलल आ मंत्री शुरु स अंत धरि बैसल रहलाह। कार्यक्रम क संचालय प्रसिद्ध गीतकार सुधीर झा केलथि जखन कि स्वागत परमानंद झा केलथि ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
सीतामढ़ी : सीतामढ़ीमे दिने-देखाड़ चीनी मिल मजदूर यूनियन केर अध्यक्षकेँ गोली मारिकय हत्या कए देल गेल। ई घटना ओहिसमय भेल जखन ओ व्यक्तिगत काजसँ सीतामढ़ीमे कतहु जा रहल छलाह। अहि घटनाक बाद तमशायल चीनी मिल मजदूर यूनियन आओर स्थानीय लोक लहाशकेँ संग रास्ता जामकय देलनि अछि।
भेंटल खबैरक हिसाबसँ रीगा थाना क्षेत्रकेँ गणेशपुर गाम केर नजदीक रीगा-सुप्पी पथ पर लचकाकेँ बगले में रविदिन भिनसरे मोटरसाइकिल सवार अपराधी सभ चीनी मिल मजदूर यूनियन केँ अध्यक्ष ओमप्रकाश राय पटेल केर गोली मारिकय हत्या कए देलकइन्ह। अध्यक्ष ओमप्रकाश 45 बरखक छलाह। घटना रविदिन भिनसर 10 बजे तखन भेलैक जखन अध्यक्ष ओमप्रकाश अपन मोटरसाइकिलसँ रीगा-सुप्पी रास्ता पर जा रहल छलथि। गणेशपुर लचका केर नजदीक मोटरसाइकिल पर बैसल दू टा अपराधी यूनियन अध्यक्षक मोटरसाइकिलकेँ ओवरटेक कए रोकिकए चारि टा गोली मारि देलकइन्ह।
घटनाक बाद स्थानीय लोक सभ गंभीर अवस्थामे सदर अस्पताल लए गेलनि जेतहि डागडर हुनकर हालत खराब देखि श्रीकृष्ण मेडिकल कॉलेज अस्पताल (एसकेएमसीएच), मुजफ्फरपुर रेफर कए देलकइन्ह मुदा लोक सभ गंभीर हालत देखिकय शहरकेँ निजी नर्सिंग होममे लए गेलनि। ओतहि गेलाक बाद डागडर अध्यक्ष ओमप्रकाशकेँ मृत घोषित कए देलकइन्ह।
जनतब हो जे मृतक रीगा थाना क्षेत्रकेँ गणेशपुर बभनगामा पंचायत केर उतरवारी टोलाकेँ रहनिहार छलाह। हुनकर नौकरी चीनी मिलमे छलनि। मृतक ओमप्रकाश बीतल 6 बरखसँ चीनी मिलके कुसियार विभाग केर कर्मचारी छलाह। एहिठाम बता दी जे ओमप्रकाश पछिला 4 बरखसँ रीगा चीनी मिल मजदूर यूनियन अध्यक्ष पद पर निर्विरोध चुनल आबैत रहल छलाह। ओ सदिखन मजदूरकेँ वास्ते आवाज उठबैत छलाह। हालहिं मिलमे मजदूर सभ द्वारा हड़ताल कएल गेल छल जाहिमे हिनकर प्रयाश सराहनीय छलनि। अहि हड़तालमे मिल मालिकसँ विवाद सेहो भेल छलनि। बताओल जा रहल अछि जे ओमप्रकाश केर हत्याक धमकी सेहो भेटल छलनि जेकर सूचना ओ पुलिसकेँ सेहो देने छलाह मुदा पुलिस कउनो तरहक कार्यवाही नहि कएलक जाहि बीच हुनकर हत्या भए गेलनि।


text:
तारं....” सुना कए चलि गेला।
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शनिवार, 14 सितंबर 2013
भगवानकेँ जे नीक लगनि
तारं....” सुना कए चलि गेला।


text:
संस्कृत भाषामे लिखल धर्मशास्त्रीय ग्रन्थ सभमे पुत्र, पुत्रवती, पुत्रवान् आदि शब्दसँ भारतीय समाजमे लिङ्गभेदक प्रसंग उठाए एहि बात पर जोर दए रहल अछि जे जतए जतए पुत्र शब्दक प्रयोग अछि ओतए पुत्रीक कोनो चर्चा नै भेल अछि आ ई नारी समाजक प्रति दुर्भावनाक प्रसंग थीक।
उदाहरणक लेल जितिया पाबनिमे सात टा बेटाक उल्लेख भेलाक बादो एकोटा बेटीक उल्लेख नहि भेलाक कारणें ई मानैत छथि जे माय अपन बेटीक लेल किछु नै करैत छथि, केवल बेटाक लेल करैत छथि।
ई संदेह थीक। वास्तवमे पुत्र, सुत, शिशु, वत्स, आदि शब्दक प्रयोग व्यापक अर्थमे भेल अछि जाहिसँ पुल्लिंग आ स्त्रीलिंग दूनूक बोध होइत छैक। एही पुत्र शब्दसँ स्त्रीलिंग मे पुत्री शब्द बनैत छैक। विशेष लिंगक बोध करएबाक लेल स्त्रीप्रत्ययक विधान छैक, मुदा जतए लिंगक विवक्षा (कहबाक इच्छा) नै रहए ओतए पुत्र शब्दक व्यवहार केलासँ पुत्र आ ओकरे स्त्रीलिंग शब्द पुत्री, दूनूक बोध होइत छैक। आ पुत्र शब्दक प्रयोग सन्ताक अर्थमे होइत छैक।
आब हमरालोकनि देखी जे एहि प्रकारक प्रयोग संस्कृतक ग्रन्थमे केना भेल अछि। नारीक सन्दर्भमे बन्ध्या नाराक विपरीत अर्थमे पुत्रवती नारीक व्यवहार भेल अछि। बन्ध्या शब्दसँ स्पष्ट अछि- बाँझ, जनिका ने तँ बेटिए हो ने बेटा हो। एकर विपरीत अर्थमे पुत्रवती कहल गेल अछि जाहिसँ सन्तानवती, प्रजावती आदि अर्थक बोध होइत अछि।
तस्यां या कुरुते स्नानं नारी वंध्या द्विजोत्तमाः॥
अन्योऽपि कुरुते स्नानं सर्वतीर्थफलं लभेत्॥७॥
धनं धान्यं तथा पुत्रान्राज्योत्थं च सुखं लभेत्॥८॥
या नारी दुर्भगा वन्ध्या साऽपि पुत्रवती भवेत्॥
जेना कौआ, मयूर, बगड़ा आदि एके शब्दसँ दूनू लिंगक बोध होइत अछि। तहिना पुत्र, सुत आदि शब्दसँ दूनू लिंगक बोध होइत छैक।
संगहि बेटी परिवारक अंग ताबते धरि रहैत छथि, जा धरि हुनक विवाह नै भए जाइत अछि। विवाहक बाद बेटीक सासुर गेला पर हुनक गोत्र बदलि जाइत अछि, आ ओ अपन नैहरक कौलिक परम्परासँ कटि अपन सासुरक परम्परामे बँधा जाइत छथि। यैह आदर्श रूप थीक।
तकर बादो बेटीक लेल नैहरमे जे स्थान रहैत अछि तकरा लेल हमरालोकनिकें “जामि” शब्दक प्रयोग देखबाक चाही। जामि शब्दक प्रयोग ओही अर्थमे भेल अछि जाहि अर्थमे मैथिलीमे सुआसिन शब्द अछि। बृहज्जातक मे वराहमिहिर जामि शब्दक जे प्रयोग करैत कहैत छथि जे जाहि घरमे सुआसिन कष्ट मे रहथि ओ घर समूल नाश भए जाइत अछि। आ जतए ओ प्रसन्न रहैत छथि ओतए सभ नीके होइत अछि।
शोचन्ति जामयो यत्र विनश्यत्याशु तत्कुलम्।
न शोचन्ति तु यत्रैता वर्धते तद्धि सर्वदा।
यैह कारण थीक जे मिथिलामे सुआसिनक अएला पर हुनक पएरमे तेल लगेबाक परम्परा आइयो अछि।
संगहि जखनि सुआसिनक बिदागरीक काल हुनक सवारी पर हुनक पएर धुअल जाइत अछि आ हुनका पानि पिआए बिदा कएल जाइत अछि। ई दूनू टा व्यवहार बेटीक प्रति सम्मान-प्रदर्शन थीक।
तें हमरालोकनिक परम्परा पर ई आरोप लगाएब जे एतए लिंग-भेद कएल गेल अछि, भ्रम मात्र थीक।
बेटा आ बेटीक दूनूक सम्मान अपन-अपन स्थान पर देल गेल अछि।


text:
बिहार के जकां आब देश भर के पंचायत चुनाव मे महिला सभ के 50 प्रतिशत आरक्षण देल गेल अछि. आबय वाला दिन मे अहांके बिहार जकां देश भर के पंचायत मे आधा सीट महिला सभ सं भरल देखाएत. एकर फैसला केंद्रीय मंत्रिमंडल के बैठक मे लेल गेल. पहिने ई आरक्षण 33 प्रतिशत छल. ओना एकरा लेल संविधान मे संशोधन करय पड़त. मुदा एहि मे कोनो दिक्कत नहि आएत किएक त सभ दल एकर समर्थन करथिन्ह.
महिला सशक्तिकरण के दिशा मे ई एकटा नीक कदम अछि. एहि सं आब पंचायत स्तर पर महिला के सभ तरहक आरक्षण बढ़ि कs पचास प्रतिशत भs जाएत. एहि सं बेसि सं बेसि महिला सभ राजनीति सं सीधा तौर पर जुड़तीह. देश के विकास मे योगदान करय वाला किछ लोक आओर आगां अएतीह. एहि सं पंचायत नीक ढंग सं काज करत. महिला सभ के होए के कारण सभा... संगत.. बैसार मे अनुशासन सेहो बनल रहत. माय-बहिन-पुतोहु के पंचायत मे होए के कारण गाम- घर के परेशानी... समस्या पर बेसि ध्यान देल जाएत. एक बात आओर जे महिला सभ विकास के काम नीक ढंग सं करा पएतीन्ह. अखन बिहार के संग उत्तराखंड...मध्य प्रदेश और हिमाचल प्रदेश मे महिला सभ के 50 प्रतिशत आरक्षण मिलि रहल अछि.


text:
नवका- पुरनका लेख सर्च करु...
खगड़िया मे नाव दुर्घटना, कइटा डूबलाह
खगड़िया जिला मे एकटा नाव के नदी मे पलटि जाए सं दसटा सं बेसि लोक डूबि गेलाह. लोक सभ के कहनाय छनि जे चालीस टा से बेसि लोक लापता छथिन्ह. डूबय वाला आओर लापता होए वाला लोक मे बेसि महिला आओर बच्चा छथिन्ह. लोक सभ सनोखर सं दुर्गा पूजा के मेला देखि कs अपन गाम फूलतोरा आबि रहल छलखिन्ह. राति भेल जा रहल छल. लोक सभ जल्दी सं जल्दी घर पहुंचय चाहैत छलखिन्ह जेहि लेल नाव पर क्षमता सं बेसि लोक चढ़ि गेलखिन्ह. लोक सभ के कहनाय छनि जे नाव पर साठि-सत्तर लोक चढ़ि गेल. नाव के बीच धार मे पहुंचला पर आन्हर-तूफान आओप पानि आबि गेल. जेहि सं नाव अपन संतुलन खो बैसल. किछ सिआन लोक त तैर क बाहर आबि गेलाह मुदा महिला आओर बच्चा सभ के अखन ठिकान नहि छनि. प्रशासन के लोक सभ पहुंचि गेल अछि आओर लापता लोक के खोज चलि रहल अछि.
फूलतोरा गाम अलौली प्रखंड मे पड़ैत अछि. आओर एहिठाम एलजेपी प्रमुख रामविलास पासवान जीक पैतृक गाम छनि. पासवानजी सेहो खगड़िया पहुंचि रहल छथिन्ह. मुख्यमंत्री नीतीश कुमार नाव पलटय से मारल गेल लोक के परिवार के डेढ़-डेढ़ लाख मुआवजा देबय के एलान सेहो खेलखिन्ह. एहि घटना के बाद सं इलाका मे शोक के माहौल अछि. अगर इलाका मे आबय-जाए लेल नीक व्यवस्था रहैत त ई घटना नहि होएत.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
पटना। 20 फरवरी। बिहार मे शराबबंदी कानून लागू होयबाक बावजूद शराब भेटबाक सिलसिला रुकबाक नाम नहि ल' रहल अछि। ताजा मामला पटना सिटी के मलसलामी थाना क्षेत्र के झिझरी बाग इलाके मे सामना आयल अछि। शराब तस्करी के तरीका एहेन छल कि पुलिस सेहो चौक गेलनि। तस्कर शराब क' एक आलू लादल मिनी ट्रक मे नुका लाबैत छल। शराबक पाउच क' आलूक बोड़ा के बीच नुकाओल गेल छल। ताकि किनको भनक नहि लागैन्ह।
दरअसल पुलिस क' एक गुप्त सूचना भेटल छल कि तस्कर शराब के बड़का खेप झारखंड से आनि रहल छैथ। जाहि पर कार्रवाई करैत पुलिस छापामारी के अंजाम देलन्हि। छापामारी के दौरान ट्रक से झारखंड निर्मित 2100 पाउच शराब बरामद भेल। एहि प्रकरण मे 2 लोग के सेहो गिरफ्तार कायल गेलन्हि।
पुलिस सूत्र केर मुताबिक पुलिस आलू के 9 बोड़ा से कुल 2100 शराबक पाउच बरामद केलन्हि अछि। ओतहि पुलिस एहि मामला मे गिरफ्तार लोग सभसे पूछताछ क' रहल अछि। जाहिक आधार पर आगू कार्रवाई कायल जायत।


text:
मधुर साँझक इ बाट तकैत कहुना कऽ जिनगी बीतैत रहल हमर।
पहिल निन्नक बनि कऽ सपना सदिखन इ आस टा टूटैत रहल हमर।
कछेरक नाव कोनो हमर हिस्सा मे कहाँ रहल कहियो कखनो,
सदिखन इ नाव जिनगीक अपने मँझधार मे डूबैत रहल हमर।
करेज हमर छलै झाँपल बरफ सँ, कियो कहाँ देखलक अंगोरा,
इ बासी रीत दुनियाक बुझि कऽ करेज नहुँ नहुँ सुनगैत रहल हमर।
रहै ए चान आकाश, कखनो उतरल कहाँ आंगन हमर देखू,
जखन देखलक छाहरि, चान मोन तँ ओकरे बूझैत रहल हमर।
अहाँ कहने छलौं जिनगीक निर्दय बाट मे संग रहब हमर यौ,
अहाँक गप हम बिसरलहुँ नहि, मोन रहि रहि ओ छूबैत रहल हमर।
मफाईलुन (ह्रस्व-दीर्घ-दीर्घ-दीर्घ) - ५ बेर प्रत्येक पाँति मे।


text:
बेगूसराय, मिथिला मिरर : जेएनयू छात्र संघक पूर्व अध्यक्ष कन्हैया कुमार बतौर भाकपा उम्मीदवार बेगूसराय लोकसभा सीटसँ चुनाव लड़ताह इ लगभग तय भ’ गेल अछि। पार्टीक जिला इकाई हुनक उम्मीदवारीक संस्तुति भेज देलक अछि। पार्टीक राज्य कार्यकारिणी हुनक नामक अनुमोदन क’ शीर्ष नेतृत्वकेँ मंजूरी लेल भेज देलनि। पार्टीक आधिकारिक सूत्रकेँ मुताबिक कन्हैया कुमारकेँ बेगूसराय सीटसँ चुनाव लड़नाई लगभग तय अछि। उम्मीद कएल जा रहल अछि जे मार्चक पहिल सप्ताहमे होमय वला बैठकमे कन्हैयाक नामकेँ अनुमोदन क’ देल जायत। सूत्रक एतय तक दावा छनि जे भाकपाकेँ महागठबंधनसँ सीटक तालमेल लेल बातचीत जारी अछि। मुदा एतेक त’ तय मानल जा रहल अछि जे सीट शेयरिंगक मसला सुलझई वा नै, बेगूसरायसँ कन्हैया हर हालमे चुनाव लड़ताह। बेगूसरायकेँ अलावे पार्टी तीनटा अन्य सीट मोतिहारी, खगड़िया आ मधुबनी पर दावा क’ रहल अछि। भाकपा नेता डी राजा एहि सभ सीट पर अपन दावा लालू प्रसादसँ भेट क’ जता चुकल छथि। हालाँकि एहि तीनू सीट पर फिलहाल महागठबंधनमे अनिर्णयकेँ स्थिति बनल अछि।
बतादी जे कन्हैया कुमार जवाहरलाल नेहरू विश्वविद्यालयमे देशविरोधी नारेबाजीक मामला सामने अयला पर चर्चामे आयल छलाह। हुनका पर देशद्रोहके आरोपमे मुकदमा दर्ज कएल गेल छल। जेएनयू परिसरमे 9 फरवरी 2016 केँ आयोजित एकटा कार्यक्रमक दौरान कथित तौर पर भारत विरोधी नारा लगाओल गेल छल। ई कार्यक्रम संसद हमलाक मास्टरमाइंड अफजल गुरुकेँ फाँसी देबाक बरसी पर आयोजित कएल गेल छल। एहि मामलामे जेएनयूकेँ पूर्व छात्र उमर खालिद आ अनिर्बान भट्टाचार्यक अलावे कश्मीरी छात्र आकिब हुसैन, मुजीब हुसैन, मुनीब हुसैन, उमर गुल, रईया रसूल, बशीर भट, बशरतकेँ खिलाफ सेहो आरोप पत्र दाखिल कएल गेल। एतबे नहि भारतीय कम्युनिस्ट पार्टी (सीपीआई) क नेता डी राजाक पुत्री अपराजिता, जेएनयूएसयूक तत्कालीन उपाध्यक्ष शहला राशिद, राम नागा, आशुतोष कुमार आ बनोज्योत्सना लाहिरी सहित 36 अन्य लोकक नाम सेहो शामिल छल।
भाजपा सांसद महेश गिरी आ एबीवीपीकेँ शिकायत पर वसंत कुंज (उत्तर) पुलिस थानामे 11 फरवरी 2016 केँ अज्ञात लोकनिक खिलाफ भारतीय दंड संहिताक धारा 124ए तथा 120बी केँ तहत मामला दर्ज कएल गेल छल। एबीवीपी कथित आयोजनकेँ राष्ट्र विरोधी बतबैत शिकायत केने छल जकर बाद विश्वविद्यालय प्रशासन अनुमति रद्द क’ देने छल, तकर बावजूद एहन आयोजन भेल छल।


text:
घोराही उपमहानगरपालिका
घोराही नगरपालिका राप्ती अञ्चलक प्रमुख वाणिज्य तथा शिक्षा स्वास्थ्यक केन्द्र छी । ई दाङ उपत्यकाक दाङ जिलाम अवस्थित अछि । लमहीसँ फेडर रोड जोडल त्रिभुवननगर राप्तीक पहाडी क्षेत्रक प्रमुख पैठारीकर्ता छी । महेन्द्र संस्कृत विश्वविद्यालय, महेन्द्र बहुमुखी क्याम्पस (त्रि.वि.) लगायतका क्याम्पसहरू रहल अहिठाम आउर सेहो निजि तथा सामुदायीक क्याम्पस तथा विद्यालय रहल अछि तहिंना महेन्द्र अस्पताल, आंखा उपचार केन्द्रका साथै किछ प्राइभेट स्वास्थ्य संस्थासभ सेहो अछि ।
रोल्पाक लिवाङ रूकुम लगायतक जिला सँ त्रिभुवननगर कच्ची सडक जोडल अछि तहिना तुल्सीपुर तक पक्की आर वोहिज़ा अगाडी कच्ची सडक सल्यान होयेत सुर्खेत वीरेन्द्रनगर तक जोडल अछि। त्रिभुवननगर सहरम ६५ हजार जनतासभ बसोबास करैत अछि । त्रिभुवननगरक टेलीफोन कोड नं. ०८२ छी ।
आकर्षण[सम्पादन करी]
प्रशिद्ध तिर्थस्थल स्वर्गद्धारी जाए वाला श्रद्धालुसभक यातायात तथा बासस्थानक मुख्यकेन्द्र सेहो त्रिभुवननगर अछि। त्रिभुवनगर भित्रैक गोरक्ष रत्ननाथ मन्दिर, त्रि.न.न.पा.४ चौघेरा, अम्विकेश्वरी भगवती मन्दिर, त्रि.न.न.पा., बाह्रकुने दह, त्रि.न.न.पा.७, गणेश मन्दिर, त्रि.न.न.पा. १० आर सिरडी साइ मन्दिर त्रि.न.न.पा. ११ अछि । तहिना नगरक मुटुम रहल त्रिभुवन पार्क तथा अम्बीकेस्वरी पार्क प्रकृतीक सुन्दरताअन्तर्गत अवस्थित अछि।
त्रिभुवननगर नगरपालिका दाङ जिलामे अछि। त्रिभुवन नगरपालिका दाङ जिलाक सदरमुकाम घोराही बजार भित्र रहल राप्ती अञ्चलका रूकुम, रोल्पा, सल्यान आर प्युठान जिलक् प्रमुख व्यापारिक केन्द्रको रूपमा सेहो मानल जायेत अछि। तहिना नगरपालिकाभित्र बराहक्षेत्र, अम्बिकेश्वरी भगवती आर गोरक्षनाथ, गणेश, सिराडीसाह मन्दिर आर सत्यसाइ केन्द्र जेहन मठमन्दिर अछि । उक्त नगरपालिकाक मुख्य विशेषता एसियाक सबैसँ बड्का उपत्यका दाङ उपत्यका भित्र रहल अछि। नगरपालिकाक पूर्वमा लक्ष्मीपुर, पश्चिममा नारायणपुर/हापुर आर उत्तरमा स्युजा/सैघा गाउँ विकास समिति अछि। नगरपालिकाक कुल जनसंख्या ४३ हजार १ सय २६ छी। कुल जनसंख्यामध्ये महिलाको जनसंख्या २१ हजार ५ सय ५० आर पुरूषक २१ हजार ५ सय ७६ अछि तहिना नगरपालिका भित्र जम्मा घरधुरी संख्या ८ हजार ९ सय ४५ अछि । नगरपालिकाक कुल क्षेत्रफल ७४ दशमलव ४५ वर्ग किमि अछि । नगरपालिकाभित्र ब्राहृमण, क्षेत्री, थारू, नेवार, मगर, विश्वकर्मा, परियार आर मधेसीमूलका जात/जाति बसोबास करैत अछि । नेपाली झ्याउरे थारू संस्कृतिमा आधारित बडका नाच, कौडा नृत्य, टप्पा नाच, लाखे नाच, देउँसी भैलो आर धार्मिक कार्यमा गाइने भजन कीर्तन नगरपालिकाका प्रमुख कला संस्कृति मानल जायेत अछि । अहिठाम हिन्दू धर्म मान् वाला २७ हजार ९ सय ७९, बौद्ध धर्म मान् ३ सय ३५, मुस्लिम धर्म मान्ने ३७ आर क्रिश्चियन धर्म मान्ने २१ अछि।
सन्दर्भ सामग्रीसभ[सम्पादन करी]
- ↑ "नेपालक जनगणना २०६८", नेपाल गाउँ बिकास समिति, डिजिटल हिमालया, अन्तिम पहुँच ६ डिसेम्बर २००८।


text:
मैथिलीभाषीक जनसंख्या ७ करोड़ – सरकारी आँकड़ा मुताबिक आ विभिन्न राजनीतिक पैंतराबाजी सँ प्रभावित भेलाक बादो नेपाल आ भारत दुनु देशक जनगणना मुताबिक लगभग ४ करोड़ मैथिलीभाषी छथि। विश्व भरिक भाषिक पहिचान मे सेहो मैथिलीक अधिकार सर्वथा ऊपर आ मुख्य भाषाक रूप मे मान्य अछि। प्राचिनकालक चर्चा सँ वर्तमान समयक शोधपूर्ण व्याख्यादि मे पर्यन्त मैथिली अपन अलग आ महत्त्वपूर्ण स्थान सुरक्षित केने अछि। तथापि मैथिलीभाषीक कलियुगी दुर्गुण ‘अतिसहिष्णुता’ सँ मैथिली पर राज्यक उपेक्षा तऽ अछिये दमन सेहो चरम पर अछि ई दुर्भाग्य कहि सकैत छी। कहियो हिन्दीक बोली कहि मैथिली सनक हिन्दियो सँ प्राचीन भाषा केँ नकारब, कहियो हिन्दीक लेल अतिचिन्ता सँ मैथिलीकेँ मारब आ कहियो दुइ देश बीच बँटल भाषिक पहिचान सँ भूगोल निर्माण यानि अखण्ड मिथिलाक पुनर्गठन होयबाक कूटनैतिक आशंका सँ एकरा पछारब, कतेको कारण सँ मैथिली केँ षड्यन्त्रपूर्वक हत्या करबाक कुत्सित प्रयासक उदाहरण सीधा शोध मे सेहो झलकैत अछि। एकर सीधा एक उल्लेखणीय उदाहरण अछि भारतीय संविधानक आठम अनुसूची मे मैथिली केर स्थान देश स्वतंत्र भेलाक ५६ वर्ष बाद देनाय। उपेक्षा आ दमन स्पष्ट अछि जे एहि भाषा केँ स्वयं केर राज्य मे पर्यन्त राजभाषाक दर्जा आइ धरि नहि देल गेल अछि। आर तऽ आर, संविधान द्वारा गछल गेल मौलिक अधिकार – शिक्षाक अधिकार – प्राथमिक शिक्षा लेल मातृभाषाक माध्यम पर्यन्त लागू नहि कैल जा सकब राजकीय व्यवस्थापनक टोटल फेल्यर मानल जाय वा किछु आर ई विद्वत्वर्ग-बुद्धिजीवी समाज लेल चिन्तनक विषय अछि।
राज्य आ राजकीय दमन टा केर चर्चा करब आ आत्मनिरीक्षण एहि लेल नहि करब जे आखिर स्वयं मैथिलीभाषी अपन अधिकार लेल एना सुसुप्त अवस्था मे कियैक अछि, तऽ लेखनीक ईमानदारी शंकास्पद बनत। जाहि मिथिला मे अदौकाल सँ विद्याधनं सर्वधनं प्रधानम् केर उक्ति मात्र अनुकरणक आधार हो ताहि ठाम निज भाषा प्रति विद्वेषभावना एकटा गंभीर प्रश्न ठाढ करैत छैक। कबीरदास के उनटा वानी – पहिने खानी फेर स्नानी – ई कहावत आइ बहुत हद तक मिथिलाक वर्तमान उदासीन आ नकारात्मकता केँ झलकाबैत छैक। स्वयं विद्वत्वर्ग आ बुद्धिजीवी मैथिली केँ लात मारि अपन संतान आ आगूक पीढी संग अन्य भाषाकेँ अंगीकार करब मानू परमकर्तब्य मानय लागल अछि, हिन्दुस्तान मे हिन्दी-अंग्रेजी, नेपाल मे नेपाली-अंग्रेजी-हिन्दी केँ अंगीकार करब मुदा मैथिली समान मृदु-निज-मधुर-भाषा केँ नकारब मैथिलीभाषीक बौद्धिक दरिद्रता देखबैत छैक। लेकिन उनटा वानी केहन विडंबनापूर्ण छैक से देखू – जे खूब दहेज लेत समाज ओकरे सम्मान देत, जे हिन्दी बाजत ओ बुधियार कहायत, जे अंग्रेजी सीख गेल ओ तऽ राजा-महाराज बनि गेल…. ई कि भऽ गेल विदेहक धरती मे, एहि प्रश्न पर सेहो वर्तमान सँ लैत आबयवाला पीढी तक केँ मनन करहे टा पड़त।
जीवनक आधार एकमात्र आत्मज्ञान जे मिथिला सनातनकाल सँ जीबित अछि, ई पौराणिक चर्चा सँ वर्तमान धरि पूर्णरूपेण बहुचर्चित अछि, कोनो न कोनो तरहें लटैतो-बुरैतो ई आगुओ जिबे करत। लटैतो-बुरैतो ई वास्तव मे जिबिये रहल अछि। यैह क्रम मे कतेको बेर मिडिया (संचार) केन्द्र बनैत अछि आ पाठक, विज्ञापन, आर्थिक सहयोग आ नीक दलीय-भावनाक अभाव मे आपसी अन्तर्कलह आ कमजोरीक रुग्णता सँ भंग भऽ जाइत अछि। जे मैथिल सारा राज्य व्यवस्थापन सँ लैत बहुराष्ट्रीय आ उच्चस्तरीय निजी संस्थानक उच्च ओहदेदार पदक मालिक बनि ‘नौकरी’ करैत विलक्षण प्रतिभाक उपयोग कय सकैत अछि, ओ जहाँ मालिक बनि मिडिया हाउस खोलैत अछि आ अपन मिथिला मे कोनो उपक्रमक शुरुआत करैत अछि तऽ ओकरा पचास टा रोग दिन-राइत लगैत छैक आ अन्त मे लकवा मारि दैत छैक। तखन मैथिली जिन्दाबाद केर परिकल्पना प्रवेश करैत छैक एक नव प्रयोगक लेल। मुदा कोन ठेगान? एकरो कोनो लकवा कखनहु खसा सकैत छैक। मुदा मैथिली संग गैर-मैथिली आ क्रान्तिकारी आह्वानक एक एहन शब्द ‘जिन्दाबाद’ जेकर प्रयोग हर औपनिवेशिक दास लेल नव उर्जा प्रदायक छैक, तेकर सकारात्मक प्रभाव हेतैक आ वैह मैथिलीक वर्तमान रुग्णताक औषधि सेहो हेतैक। एकर व्यवस्थापनक तर्ज आ सुर-ताल सबटा मिथिलाक पौराणिक परंपरागत कथनी ‘एक मुट्ठी चाउर दे, घुरमा लगाय दे’ पर चलतैक। सबहक सहभागिता सँ जेना पोखैर खुना गेल, महार सजि गेल, चारेक सही मुदा कुटीर तैयार अछि, सपरिवार लोक सुखपूर्वक रहय लागल, अतिथि एला तऽ हुनको दलानक घर मे बास देल गेल, अपन मिथिलाक समृद्धि तऽ संस्कारे मे छलैक, छैक… ताहि हेतु साहित्य-संस्कार-सभ्यता-भूगोल-इतिहास एहि सबहक बीच तालमेल बनेबाक लेल ई उपक्रम ‘मैथिली जिन्दाबाद’ करत।
एकर उद्घाटन जाहि समारोह सँ भऽ रहल अछि तेकर साक्षी स्वत: भारत ओ नेपालक कवि-स्रष्टाक संग महान अभियानी लोकनि बनि रहला अछि। चिन्ता-चिन्तन मात्र पेट-माथा मे रखला सऽ कहियो कोनो जिन्दाबाद नहि भऽ सकलैक। एहि सँ ऊपर जाय अपन योगदान लेल १ – १ – १ यानि एक व्यक्ति – एक सप्ताह – एक काज मिथिला-मैथिली लेल – यैह अवधारणाक संग निरन्तर आगाँ बढबाक छैक। पुरखा विदेह केर सीख केँ कदापि छोड़बाक नहि छैक। स्वयंसेवा-स्वसंरक्षणक सिद्धान्त मिथिलाक अमरतत्त्व थिकैक, एकरे अवलम्ब मानि आपसी सौहार्द्रक मेरुदण्ड घरैया लूरि आ जातीय सौहार्द्रताक पोषण सँ पुष्ट रहबाक छैक। मैथिली जिन्दाबाद, तैँ मिथिला जिन्दाबाद!!
मैथिली जिन्दाबाद डट कम – सम्पादकीय
मैथिलीभाषीक जनसंख्या ७ करोड़ – सरकारी आँकड़ा मुताबिक आ विभिन्न राजनीतिक पैंतराबाजी सँ प्रभावित भेलाक बादो नेपाल आ भारत दुनु देशक जनगणना मुताबिक लगभग ४ करोड़ मैथिलीभाषी छथि। विश्व भरिक भाषिक पहिचान मे सेहो मैथिलीक अधिकार सर्वथा ऊपर आ मुख्य भाषाक रूप मे मान्य अछि। प्राचिनकालक चर्चा सँ वर्तमान समयक शोधपूर्ण व्याख्यादि मे पर्यन्त मैथिली अपन अलग आ महत्त्वपूर्ण स्थान सुरक्षित केने अछि। तथापि मैथिलीभाषीक कलियुगी दुर्गुण ‘अतिसहिष्णुता’ सँ मैथिली पर राज्यक उपेक्षा तऽ अछिये दमन सेहो चरम पर अछि ई दुर्भाग्य कहि सकैत छी। कहियो हिन्दीक बोली कहि मैथिली सनक हिन्दियो सँ प्राचीन भाषा केँ नकारब, कहियो हिन्दीक लेल अतिचिन्ता सँ मैथिलीकेँ मारब आ कहियो दुइ देश बीच बँटल भाषिक पहिचान सँ भूगोल निर्माण यानि अखण्ड मिथिलाक पुनर्गठन होयबाक कूटनैतिक आशंका सँ एकरा पछारब, कतेको कारण सँ मैथिली केँ षड्यन्त्रपूर्वक हत्या करबाक कुत्सित प्रयासक उदाहरण सीधा शोध मे सेहो झलकैत अछि। एकर सीधा एक उल्लेखणीय उदाहरण अछि भारतीय संविधानक आठम अनुसूची मे मैथिली केर स्थान देश स्वतंत्र भेलाक ५६ वर्ष बाद देनाय। उपेक्षा आ दमन स्पष्ट अछि जे एहि भाषा केँ स्वयं केर राज्य मे पर्यन्त राजभाषाक दर्जा आइ धरि नहि देल गेल अछि। आर तऽ आर, संविधान द्वारा गछल गेल मौलिक अधिकार – शिक्षाक अधिकार – प्राथमिक शिक्षा लेल मातृभाषाक माध्यम पर्यन्त लागू नहि कैल जा सकब राजकीय व्यवस्थापनक टोटल फेल्यर मानल जाय वा किछु आर ई विद्वत्वर्ग-बुद्धिजीवी समाज लेल चिन्तनक विषय अछि।


text:
मौसम विभाग अप्पन पूर्वानुमान मे कहने अछि कि अगिला 24 घंटाक दौरान राज्यक अधिकांश हिस्सा मे तेज पछुआ हवा बहत, जाहिसँ तापमान मे गिरावट दर्ज कायल जायत। अधिकतम तापमान 14 डिग्री सँ 16 डिग्री सेल्सियस तक रहबाक जखनकि किछु क्षेत्र मे न्यूनतम तापमान 3 डिग्री सेल्सियस तक नीचा गिरबाक संभावना अछि।
मौसम विज्ञान केन्द्र केर आंकड़ाक मुताबिक, कैल्हि रवि दिन बिहार मे सभसँ ठंडा गया जिला रहल। जता न्यूनतम तापमान 2.8 सेल्सियस दर्ज कायल गेल। ऐहिक बाद सभसँ ठंडा भागलपुर रहल, जता न्यूनतम तापमान 3.1 रहल। कैल्हि रवि दिन सहरसा केँ न्यूनतम तापमान 5.9 जखनकि दरभंगा केँ 6.1 डिग्री सेल्सियस रहल।


text:
हिन्दुस्तानी आवाम मोर्चा के प्रखंड अध्यक्ष मोहन राम केर नेतृत्व मे ग्रामीण सभ बुध दिन भोर 10 बजे सँ अनिश्चित कालीन अनशन क' रहल छथि। विद्यालय मे व्याप्त अनियमितता केर जांचक मांग ल'के स्कूलक गेट पर अनिश्चितकालीन अनशन कायल जे रहल अछि। अनशन पर बैसल हम पार्टी केर प्रखंड अध्यक्ष मोहन राम द्वारा स्कूल केर प्रधानाध्यापिका व प्रखंड शिक्षा पदाधिकारी पर मध्याहन भोजन केर राशि गबन सहित कैको आरोप लगाओल गेल अछि।
मोहन राम कहलनि कि वित्त वर्ष 2011 सँ एखन धरी छात्र छात्रा सभक लेल चलाओल जे रहल योजना सभमे बिना शिक्षा समिति केर बैसार केना प्रधानाध्यापिका द्वारा मनमाना तरिका सँ कागजी खानापूर्ति करी बड़का घोटाला कायल गेल अछि। ऐहिक जानकारी प्रखंड शिक्षा पदाधिकारी क' सेहो अछि। ऐहिक बावजूद सभ योजना जेना छात्रवृति, पोशाक राशि व मध्याहन भोजन मे घोटाला चरम सीमा पर अछि। स्कूल मे 50 सँ 70 बच्चा केर उपस्थिति रहैत अछि जखनकि एटेंनडेंस सीट मे 300 सँ 400 बच्चा केर उपस्थिति देखा लाखो टाका गबन कायल गेल अछि। मोहन राम कहलनि कि विद्यालय मे विकास मद मे जे राशि आयल ओहियो मे घोटाला भेल अछि। ऐहिक जांच होयबाक चाही, जाधरि जांच नहि होयत ग्रामीण अनशन करैत रहत।
ओतहि अनशनरत ग्रामीण सभक कहब अछि कि विद्यालय केर प्रधानाध्यापिका स्थानीय मुखिया मदन राम केर पत्नी छथि, जाहिक कारण सँ विद्यालय मे मनमानी कायल जे रहल अछि। आक्रोशित ग्रामीण सभ सड़क पर आगजनी, नारेबाजी व प्रदर्शन सेहो केलनि।
प्रधानाध्यापिका रीता देवी कहलनि कि सभ आरोप बेबुनियाद अछि। निजी राजनीतिक द्वेष केर कारण हुनका पर आरोप लगाओल जे रहल अछि। प्रधानाध्यापिका केँ पति मुखिया मदन राम कहलनि कि मामला पुरान चुनावी रंजिश सँ जुड़ल अछि। जाहिक लेल विरोधी हुनका निशाना बना रहल छथि।


text:
श्रीलंका राष्ट्रिय क्रिकेट टिम
श्रीलंका राष्ट्रिय क्रिकेट टिम श्रीलंकाक राष्ट्रिय क्रिकेट टिम छी । ई टिम अपन पहिल अन्तर्राष्ट्रिय क्रिकेट म्याच सन् १९२६-२७ मे खेलने छल । सन् १९८१ मे श्रीलंका टेस्ट राष्ट्रक दर्जा प्राप्त केलाबाद ओ टेस्ट खेलैवाला ८अम राष्ट्र बनल छल । श्रीलंकाक राष्ट्रिय क्रिकेट टिम सन् १९९६ क्रिकेट विश्वकप जितलाबाद ओकर क्रिकेट खेलमे वृद्धि भेल छल ।
इतिहाससंपादित करें
खेलाडीसंपादित करें
प्रतियोगितासंपादित करें
सन्दर्भ सामाग्रीसभसंपादित करें
- ↑ "रेकर्ड्स / टेस्ट म्याच / टिम रेकर्ड्स / नतिजा", espncricinfo.com।


text:
दरभंगा, मिथिला मिरर: मुख्यमंत्री नीतीश कुमार बिहारक शिक्षा व्यवस्था के लेल जल्दिये बहुत रास कदम उठेबाक घोषणा केलनि। नीतीश कुमार मिड डे मील सं शिक्षक के दूर राखि कय शिक्षक के आब केवल पढ़ाई स वास्ता रहबाक बात कहलनि।
मुख्यमंत्री नीतीश कुमार सोमदिन आयोजित लोक संवाद के दौरान राज्यभरि के प्राथमिक आ माध्यमिक शिक्षक के मिड डे मील स्कीम स दूर रखबाक सुझाव पर अप्पन सहमति जाहिर केलनि। अहि के संग, पटना मे सोमदिन आयोजित लोक संवाद केंद्र मे मुख्यमंत्री नीतीश कुमार बिहार के शिक्षा विभाग मे सुधार करबाक लेल अधिकारी के निर्देश देलनि।
अहि मौका पर ओ कहलनि जे, उच्च शिक्षा मे लेक्चररक बहालीक दिशा मे सरकार पैघ कदम उठाभय जा रहल अछि, जाहि के तहत आरक्षण के समाप्त कय देल जायत। अहि मे समाजक सबवर्गक लोक के लेक्चररक पद पर आसानी सं नियुक्ति कायल जा सकैत अछि।


text:
गीता बुझौवैल – अपन विचार!
(भगवानक विराटरूपक दर्शन – शोक सँ ज्ञानोपदेशक मार्ग भगवानक दर्शन पर एक समीक्षा)
गीताक ११म अध्याय केर ३५म श्लोक मे संजय कहैत छथिन….
एतच्छ्रुत्वा वचनं केशवस्य
कृताञ्जलिर्वेपमान: किरीटी॥
नमस्कृत्वा भूय एवाह कृष्णं
सगद्गदं भीतभीत: प्रणम्य॥३५॥
‘कृष्णक एहि तरहक वचन-संबोधन सुनि, सगद्गदी अर्जुन कृत-कृत्य दुनू कल जोड़ने नमस्कार करैत, थरथराइत शरीर सँ, भयाक्रान्त होइत, भरल कंठ सँ बाजि कृष्ण सँ संबोधन करय लागल।’
अध्याय १० मे ४२
अध्याय ९ मे ३४
अध्याय ८ मे २८
अध्याय ७ मे ३०
अध्याय ६ मे ४७
अध्याय ५ मे २९
अध्याय ४ मे ४२
अध्याय ३ मे ४३
अध्याय २ मे ७२
अध्याय १ मे ४७
कतेक भेलैक टोटल? टोटल – ४५४ श्लोक सँ युद्ध करबाक इच्छा सँ जमा भेल दुइ सहोदर भाइ लोकनिक संतान – कौरव आ पाण्डव, मात्र धर्मक रक्षा हेतु साक्षात् परमात्मा-महात्मा-परमेश्वर श्रीकृष्ण सहित एक सँ बढि कय एक वीर आ धुरन्धर महारथी मुदा दुइ गूट मे बँटल सेनाक मध्य महान धुरन्धर तीरंदाज अर्जुन द्वारा अध्याय १ मे शोक प्रकट केलाक बाद अध्याय २ मे कृष्ण द्वारा अर्जुन केँ ‘अपन-आन के’ आ ‘हम के’ आदि बुझायल गेल, समस्त निचोड़ मे कहल गेल जे मनुष्य केँ द्वंद्व सँ ऊपर अपन आत्मिक कर्म करबाक चाही, स्थितप्रज्ञ बनि धर्मोचित कर्म टा लक्ष्य हो, परिणाम पर अधिपत्य आत्माधारी केर नहि, उच्चासन पर विराजमान परमात्माक प्रकृति पर अछि, तैँ सोझाँ उपस्थित परिस्थिति अनुरूप कर्म हो, युद्धक घडी पंडिताइ उचित नहि। तथापि अर्जुन द्वारा ई कहितो जे हम तऽ अहाँक शिष्य छी, जेना कहब सैह करब, किछु प्रश्न-शंका केर समाधान करी… एना भिन्न-भिन्न प्रश्न पूछल जाइत रहल आ कृष्ण ओहि समस्त प्रश्नक समाधान करैत-करैत पूर्ण गीता वाचन कयलाह। अध्याय ३ मे अर्जुनक प्रश्न जे ‘ज्ञान उत्तम होइछ’ तऽ फेर युद्ध समान ‘कर्म’क दिशा मे उद्यत् करबाक कोन प्रयोजन… बरु संन्यास ग्रहण करैत तपस्या करब आ परमात्मा मे विलीन होयबाक मोक्षक दिशा मे डेग उठायब… एहि मंशा सँ हुनकर प्रश्न सुनैत श्रीकृष्ण कहला जे समस्त ब्रह्माण्ड निहित कर्म मे रत अछि, एतय तक जे स्वयं परमात्मा सेहो एहि सँ वंचित नहि छथि। कर्मक रूप केहेन हो, कर्मबंधन सँ मुक्त रहबाक उपाय कि, युद्धकर्म सेहो अनिवार्य आ मोक्षदायी, जातिय धर्मक वहन करब सेहो धर्म अनुरूप आदि बुझेलनि। तथापि अध्याय ४ अबैत-अबैत अर्जुन कर्मयोग मे बंधनमुक्ति मार्ग शुरुहे सँ रहल कहला पर पहिने तँ कृष्णहि सँ ई पूछलनि जे बहुत पहिनहि जन्म लेल विवस्वत केँ बाद मे जन्म लेने अपने (कृष्ण) ई योग कोना उपदेश केने रहियैन... जकर जबाब मे कृष्ण कहलैन जे ‘हम-अहाँ’ पूर्वहु मे कतेको बेर जन्म लेने छी… तखन अपन जन्म लेबाक कारणो बतौलनि:
यदा यदा हि धर्मस्य ग्लानिर्भवति भारत॥
अभ्युत्थानमधर्मस्य तदात्मानं सृजाम्यहम्॥४-७॥
परित्राणाय साधूनां विनाशाय च दुष्कृताम्॥
धर्मसंस्थापनार्थाय संभवामि युगे युगे॥४-८॥
विभिन्न जन्मक कारण स्पष्ट करैत पुन: कर्मफल सँ संन्यासक बात सुनि अध्याय ५ मे अर्जुन द्वारा फेर पूछल गेल प्रश्न जे ‘एक ठाम तऽ अपने ज्ञानयोग यानि कर्मफल सँ आसक्तिक त्याग करय लेल कहैत छी, आ दोसर तरफ कर्मयोग… युद्ध करू… यानि कर्म करू, एहि दुइ मे सँ कोन बेसी नीक अछि?’ – तखन भगवान् कृष्ण नीक जेकाँ हुनका बुझेलनि जे दुनू मार्ग मोक्ष लेल अछि, मुदा श्रेयस्कर मार्ग कर्मयोग – कर्म करैत बंधन-मुक्त बनबा मे अछि। ओना एहि दुनू मार्ग केँ एके मानल जाय, अज्ञानी धिया-पुता मात्र एकरा दुइ अलग मार्ग कहैत अछि। तदोपरान्त समस्त संन्यासक वर्णन कयलनि अछि अध्याय ५ मे। बात एकभग्गू नहि रहि जाय, तऽ पुन: श्रीकृष्ण अध्याय ६ शुरु कयलनि, कहैत छथि:
अनाश्रित: कर्मफलं कार्यं कर्म करोति य:॥
स संन्यासी च योगी च न निरग्निर्न चाक्रिय:॥६-१॥
अर्थात् कर्मफल दिशि बिना कोनो झुकाव रखने बस अपन निहित कर्म करनिहार संन्यासी आ योगी दुनू होइछ, ओ नहि जे बिना अग्नि हो वा बिना कर्म करनिहार हो।
आ, समस्त अध्याय ६ मे द्वंद्व सँ मुक्त रहनिहार ‘निरपेक्ष’ कर्ता द्वारा ज्ञान योग केर मार्ग पर चर्चा चलल अछि। कोना लोक ज्ञानी बनि सकैत अछि से कहैत-कहैत कृष्ण केँ एना बुझेलैन जे सामान्यजन लेल ई मार्ग संभव नहि छैक तऽ ओ बेर-बेर संपूर्ण गीता मे ‘शरणागत’ बनि परमात्मा ‘शरणागतवत्सल’ पर सब किछु छोडि जीवन-निर्वहन हेतु भक्ति मार्ग पर वाचन शुरु कयलनि आ संपूर्ण अध्याय ७ एहि पर वाचन भेल अछि। चूँकि अर्जुन सेहो टोकि देलखिन, अध्याय ६ के ३३म श्लोक मे:
योऽयं योगस्त्वया प्रोक्त: साम्येन मधुसूदन॥
एतस्याहं न पश्यामि चञ्चलत्वात् स्थितिं स्थिराम्॥६-३३॥
‘ई जे योग केर मार्ग अपने सिखेलहुँ, हे मधुसूदन! समत्वभावक जे बात अपने केलहुँ, चञ्चल चित्त होयबाक कारणे हम बेसीकाल धरि समत्वभाव मे रहि सकबाक संभावना नहि के बराबर देखैत छी।’
प्रश्न संग अपन असमर्थता प्रकट करब एकटा शुद्ध हृदयक शरणापन्न शिष्य केर काज होइत छैक, अर्जुन कोनो बात जगद्गुरु कृष्ण सँ छुपा नहि रहल छथि। यैह कारण छैक जे गीता समान गूढ सूत्र कृष्ण द्वारा हमरा सबहक समक्ष प्रकट भेल अछि। आइ हमहु-अहाँ सदैव एक-दोसर प्रति जँ यैह विशुद्ध मैत्रीभाव राखी तऽ सदिखन कृष्ण-अर्जुन सोझाँ देखेता, जीवन सरल आ सहज बनत। ईश्वर केँ आत्मसात करबाक मार्ग – भक्ति-मार्ग पर प्रकाश दैत अध्याय ७ केँ पूर्ण कैल गेल अछि। पुन: अध्याय ८ ईश्वरक अनेक रूप पर अर्जुनक चिन्तन सँ उठल प्रश्नक समाधान मे श्रीकृष्ण द्वारा वाचन कैल गेल अछि। ब्रह्म के? आध्यात्म कि? आधिभूत कि? फल्लाँ कि? चिल्लाँ कि? – सब तरहक प्रश्न ऊपर श्रीकृष्ण अपन सर्वोत्तम जानकारी उपलब्ध करबैत सोझाँ शिष्यक अवस्था देखैत एक पूर्ण ब्रह्मस्वरूप गुरु शिरोमणि बनि स्वयं मे सब किछु दर्शन करबाक योग्यता प्रदर्शन करैत शंका समाधान केलनि अछि आ एतेक तक कहि देलनि अछि:
अन्तकाले च मामेव स्मरन्मुक्त्वा कलेवरम्॥
य: प्रयाति स मद्भावं याति नास्त्यत्र संशय:॥८-५॥
‘ओ जे अन्तकाल (मरय काल) हमरे पर ध्यान लगौने रहैत अछि ओ शरीर छोडलाक बाद सीधा हमरहि समीप आबि जाइछ, एहि मे कोनो संशय नहि।’
श्रीकृष्ण योगक मार्ग मे सेहो सदिखन हुनकहि स्मरन करब कहलनि अछि। ब्रह्मलीन होयबाक बाट कोन आ ओतय तक पहुँच कोना होयत, समस्त बात खोलिकय बतौलनि अछि। मुदा अर्जुनक समर्पण सँ प्रभावित जगद्गुरु परमात्मन् कृष्ण अध्याय ९ मे एहेन गूढतम् ज्ञानक प्रवाह केलनि जेकरा लेल ओ घोषणा केने छथि जे ई जानि लेलाक बाद अहाँ कोना संसार मे रहितो संसार सँ ऊपर होयब। राजविद्यारूपी जानकारी सँ भरल अनेको गूढतम् रहस्यक उद्घाटन करैत कोना कल्प-कल्प धरि सृष्टि चलैत अछि, कोन राजनीति सँ एतेक रास प्राकृतिक शक्ति अपन कार्यनीति बनौने अछि, समस्त विद्यमान दृश्य-अदृश्य शक्ति कार्यरत अछि, आदि बातक पूर्ण खुलस्त जानकारी कृष्ण करबैत छथि। एक शोधल बात हमरा सब लेल अर्जुनक मार्फत कहैत छथि, सब कियो ध्यान दी:
यत्करोषि यदश्नासि यज्जुहोषि ददासि यत्॥
यत्तपस्यसि कौन्तेय तत्कुरुष्व मदर्पणम्॥९-२७॥
जे करू हमरा मे अर्पण करैत करू…. निश्चित! हमरा सब अपन माथा कतबू भिडाबी, समस्त कर्मक आहूति सदैव प्रकृति मे होइछ आ वैह बात जँ आस्था राखि केँ करी तऽ कतेक नीक हेतैक!!
आब, अर्जुन किछु पूछता ताहि सँ पूर्व कृष्ण क्रमश: पूर्ण प्रखरता पाबि – क्षुद्रभाषा मे कही तऽ आब परमात्मा स्वयं अपन प्रखरताक सीमा पर जा रहल छथि। कोना नहि जाइथ! आब शिष्य केँ ओ स्वरूप देखेबाक बेर जे आबि रहल अछि!! जाहि स्वरूपक दर्शन लेल जानल-अन्जानल कतेको ऋषि-मुनि तपस्यारत छथि, तपस्याक चरम् पर ईश्वर पराकाष्ठा देखि प्रभावित रहैत छथि। जेना सूर्य भिन्सर मे बस कोनो फूल समान कोमल, क्रमश: तीव्र आ कठोर – प्रचंड बनैत दुपहरिया मे सीधे माथ पर सवार होइत छथि, ठीक वैह बेर होमय लागल अछि। अर्जुन द्वारा अध्याय १०म केर १२ सँ १८म श्लोक बीच श्रीकृष्णक परिचय स्वयं द्वारा बुझल रखितो पुन: प्रश्न अबैत अछि जे अपनेक कोन स्वरूपक कोना ध्यान कैल जाय से बताउ, तखन आब असल दर्शन सँ पूर्व मानसिक दर्शन करबैत अर्जुन व हमरा सबकेँ तैयार रहबाक संदेश श्रीकृष्ण अध्याय १० मे दैत छथि। ‘हम कि छी, हमरा कतय देखू, कोना देखू… आदि’ कहि ओ ईश्वरत्वक परिभाषा बतबैत छथि। आ तेकर बाद अध्याय ११ मे जाय ओ अपन विराट् स्वरूपक दर्शन करबैत छथि। एहेन स्वरूप जाहि केँ वर्णन मात्र अर्जुन व संजय कय सकैत छथि…. हम तऽ कहब जे अर्जुन भले सब किछु सुनलाक बाद भगवान् केर ईश्वर-रूप दर्शन हेतु अध्याय ११म केर पहिल ४ श्लोक द्वारा कयलनि, मुदा ओहि विराट् ईश्वररूप केर दर्शन करैत हुनक जे अवस्था भेल से आजुक एहि लेखक प्रथमहि मे उल्लेख अछि। संजय केँ सौभाग्यक सराहना केना कहू, ई तऽ हम लिखिते जखन आह्लादित छी, तऽ हुनका दिव्यदृष्टि सँ कि सब आ केना-केना देखेलैन तेकर वर्णन करब हमरा वश मे नहि अछि।
अस्तु! दोसर दिन ११ अध्याय उपरान्त कोना-कोना आ किस सब भेल अछि से बतायब। एक बात कही – गीता अध्ययन संसारक सर्वोत्तम विज्ञानक अध्ययन समान अछि। स्वाध्याय मे समस्त मैथिल जरुर एकरा फेर अपनाबी, बस! 🙂
श्रीकृष्ण: शरणं मम!!
हरि: हर:!!


text:
स्वाध्याय
– प्रवीण नारायण चौधरी
नैतिक कथाः उपासना
भगवान् राम जखन लंका पर चढाइ करबाक लेल समुद्र किनार पहुँचला… अथाह-अगम समुद्र केँ देखि राम व हुनक बानरी सेना समुद्र टपबाक उपाय सोचय लगलाह। हलाँकि महावीर बजरंगी हनुमान एकटा उदाहरण ओहि सँ पूर्वहि बना चुकल छलाह समुद्रनंघन करैत… मुदा समस्त सेना लेल ओहि प्रक्रिया मे जायब संभव नहि छलैक। सब कियो हनुमानजी जेकाँ बुद्धिमान, चतुर आ प्रवीण नहि छलाह। भगवान् रामजी सेहो मानुसी लीलाधर बनि बस अपन सल्लाहकार विभीषण सँ राय लेलाह। चतुर मंत्रीरूप विभीषण हुनका कुलदेवता समुद्रदेव केँ गोहारैत निश्चित उपाय पेबाक सल्लाह देलनि। ई सल्लाह वीर लक्ष्मण केँ नीक नहि लगलैन, ओ दनैक कय बीच मे बाजि पडलाह, “कि भैया अहुँ आलसी प्रवृत्तिक प्रार्थना सँ उपाय ताकि रहल छी, निकालू बाण आ संधान करैत समुद्र केँ सुखा दियौक आ चलू ओहि पार।” भगवान् राम लक्ष्मणजी केँ बुझबैत कहलखिन जे जरुरत पडला पर ओहिना करब, लेकिन हाल विभीषण नीक सल्लाह देलनि अछि। लक्ष्मणजी मन मरमोसि कय बस चुप रहि गेला। भगवान् कल जोडि कय समुद्रदेवक सोझाँ ठाढ छथि, कतेको घडी बीति गेल, समाधानक कोनो उपाय सोझाँ नहि आबि रहल अछि।
तीन दिवस बितलो पर जखन समुद्रदेवक चुप्पी नहि टूटल तखन भगवान् राम सेहो दमैक कय लक्ष्मण केर कहल उपाय अनुरूप बाण निकालि प्रत्यंचा पर चढा देलनि… आ शान्तिपूर्ण – विनती करैत जखन बाट नहि निकलल तखन अपन सामर्थ्यक पूरा उपयोग करबाक नीति अनुसार निर्णय कय लेलनि जे समुद्र केँ बिना सुखेने बाट नहि भेटत। बस भगवान् केँ एना सकोप बाण केँ संधान करैत देखि समुद्रदेव थरथराइत कल जोडने प्रकट भेलाह। ओ भगवान् सँ कहलाह जे भूल हेतु क्षमा करू, मुदा हम तऽ अहींक बनायल करोडों जीवक आश्रय बनल अपन अवस्था मे विद्यमान छी, कहू हम अपन धर्मक परित्याग कोना करी। वैकल्पिक उपाय मे हमरा एक्कहि टा बात सुझा रहल अछि जे अपनेक सेना मे ई दु गोटे – नल एवं नील नामक बानर जे छथि तिनका एहेन वरदान प्राप्त छन्हि जे अपनेक नाम लैत जँ पत्थरो केँ पानि मे फेकता तऽ ओ डूबत नहि, वरन् पाइनिक ऊपरे-ऊपर हेलैत रहत। तदनुकूल आरो बानरी सेना सब जँ अपनेक नाम लिखि पाथर फेकैत जेता तऽ जरुर बान्ह बन्हा जायत आ अपने व अपनेक सेना सहजहि समुद्रनंघन कय सकब। आ हे शरणागतवत्सल! हम अपनेक कोप केँ भाजन बनब तऽ हमरा संग-संग करोडों जीव जे एहि जल मे आश्रय पौउने अछि से नाहक मे अपन प्राण गमायत जे अपनेक सृष्टिक नियम अनुकूल नहि होयत… अत: एहि बाण सँ हमरा तंग केनिहार ओहि दानव केर संहार करू आ शाश्वत नियम केर स्थापना करैत धर्मक रक्षा करू।
भगवान् प्रसन्न होइत समुद्रदेव केर कहल अनुरूप ओहि कोप केर प्रहार असुर पर कयलनि, समुद्रदेव केँ वरदान देलनि। तदोपरान्त शुरु होइत अछि सेतु-निर्माण। नल ओ नील दुनू गोटे पहिने-पहिने पाथर पर “राम-राम” लिखिकय पाइन मे हेलबैत जाइत छथि, पाछू सँ आरो सेनानी लोकनि अपन काज करैत जाइत छथि। भगवान् केर कार्य मे एहि घडी एकटा छोट लुक्खी सेहो भूमिका खेलाइत अछि। निरंतर ओ भगवानक नाम लैत अपना देह केँ भिजाय माटि ओ बाउल पर ओंघराइत पुन: ओहि पुल-निर्माण मे मसला सँ जोडबाक कार्य कय रहल अछि। बहुत उत्साहजनक माहौल छैक। भगवान् राम ई सब देखि मंत्रमुग्ध छथि। हुनका अपनो नहि रहल गेलैन। ओहो एगो पाथर उठाय फेकैत छथि। मुदा ई कि? ओ पाथर सीधे डूमि गेल। भगवान् आश्चर्यचकित छथि, दोसर बेर फेर प्रयास करैत छथि, मुदा ओहो डूमि गेल। भगवान् केँ रहल नहि जाइत छन्हि तखन हुनमानजी केँ कनेक बगल मे बजबैत छथि। पूछैत छथिन जे ‘बताउ! अहाँ सब फेकैत छी तऽ पाथर हेलय लगैत अछि, बान्ह बन्हा रहल अछि, आ हम प्रयास केलहुँ, दू गो पाथर फेकि कय देखलियैक, ओ दुनू डूमि गेल।’ हनुमानजी खूब जोर सँ हँसय लगलाह। ओ कहलखिन, “हे भगवन्! एहि मे आश्चर्य कहाँ? ई तऽ स्वाभाविके छैक जे जकरा अहाँ उठाकय फेक देबैक ओ तऽ डूबबे टा करतैक।” भगवान् सेहो हँसिते हनुमानजीक बात केँ मानू सहमति प्रदान केलनि।
निश्चिते! जाबत साधु-संत आ महात्माक संग रहत ताबत अहाँक जीत अछि। जखनहि अहाँ अपन जबरदस्ती सँ कोनो पवित्रात्माकेँ कष्ट देबैक, ओ जरुर उठाकय फेकि देत आ तेकर बाद अहाँक डूमनाय तय अछि। तहिना, सत्संग केर परिणाम सदैव विजय प्राप्ति सँ होयत। तुलसीदास रामायणक मंगलाचरण मे स्पष्ट कहने छथि, मनुष्य लेल सत्संग टा फल थिकैक, बाकी सबटा फूल मात्र थिकैक। बंधुगण! कदापि दुर्जन केर क्रियाकलाप मे नहि तऽ संग दी आ नहिये ओकर संगत करी। जाबत दुर्जन सँ दूरी नहि बनायब, अहाँक धर्म आ कर्म सबटा पर ग्रहण लगले रहत। ध्यान रहय! सज्जन आ दुर्जन केर परिभाषा बहुत सहज छैक, जेकर संग सँ आत्मा प्रफूल्लित होयत वैह सज्जन थिकाह, आ जेकर संग सँ मोन प्रफूल्लित होयत वैह दुर्जन थीक। साधना लेल जे जीवन भेटल अछि एकर उपयोगिता सदैव ईश्वर प्राप्तिक दिशा मे हो!


text: फिरोजपुर। पंजाब स बिहार गहूम क बोरा मे माटी पठाउल जा रहल छल। वजन बढ़ेबा लेल ओकरा भीजा देल गेल छल। सीआईडी भारतीय खाद्य निगम क एकटा गोदाम मे छापा मारि कए एहि घोटाला क पर्दाफाश केलक अछि। पनसप जिला मे भारतीय खाद्य निगम क गोदाम मे राखल गहूम कए बिहार पठेबा लेल फिरोजपुर रेलवे स्टेशन पर विशेष मालगाड़ी मे लादल जा रहल छल। एहि दौरान सीआईडी कए गहूम क बोरा मे माटी भरल हेबाक सूचना भेटल। अफसर आनन फानन मे बार्डर रोड स्थित पनसप क एकटा गोदाम पर छापा मारिकए ट्रक (एचआर 39 ए0472) कए चेक केलथि त गहूम बोरा मे माटी भेटल। इंस्पेक्टर सुरेंदर सिंह क अनुसार गोदाम आ ट्रक दूनू कए सील करि देल गेल अछि। मामला संज्ञान भेटला पर उपायुक्त केके यादव हैरान छथि। ओ जिलाधिकारी आ जिला खाद्यपूर्ति अधिकारी कए रिपोर्ट देबा लेल कहलथि अछि। ओ अपनो गोदाम जा कए बोरा देखलाह अछि। यादव कहला, गोदाम मे राखल चारि लाख बोरा मे करोड़ क गहूम अछि। केतबा मे माटी अछि द त जांचक बाद पता चलतख् मुदा घोटाला इ छोट नहि अछि।


text: छठि क मौका पर समस्त बिहारक एक प्रकार स संस्कार बदलि जाइत अछि। दू दिनक इ बदलल संस्कार अगर स्थायी भ जाए त बिहार दुनिया क सबस संस्कारी समाज भ जाएत, मुदा इ संभव नहि भ सकल अछि। समाजशास्त्री लोकनि कए कहब अछि जे हर पर्वक एकटा विशेषता होइत अछि आ छठि क विशेषता अछि जे इ लोकक संस्कार बदलि दैत अछि। जेना होली क हुड़दंग देखि गंभीर लोक सेहो ओहि मे शामिल भ जाइत छथि, तहिना छठि क मौका पर असंस्कारी सेहो संस्कारी भ जाइत अछि। छठ महापर्व पर माहौल बिना कोनो पहल केने पवित्र भ जाइत अछि। घरक चिनवार स ल कए पोखरिक घाट तक सूचिताक एहन प्रमाण आन दिन भेटब सपना अछि। जाहि सडक पर आन दिन गंदगीक अंबार रहैत अछि, ओहि सडक कए साफ करबा लेल एक दोसर स प्रतियोगिता होइत रहैत अछि। सेवा भाव अपने मुखर भ जाइत अछि आ लोक अधिकार स बेसी कर्तव्य दिस ध्यान दैत चल जाइत अछि। पूजा समिति क कार्यकर्ता होएथि या सरकारी अधिकारी एहि दू दिन हिनक विनम्रता देख हृदय गदगद भ जाइत अछि। आम जन मे उत्पन्न जिम्मेदारी क बोध पूरा समाज कए स्वरूप बदलि दैत अछि। इ बदलल स्वरूप देखि इच्छा प्रबल होइत अछि जे एकरा स्थायित्व प्रदान कैल जाए। छठ पर प्रशासन चैतन्य रहैत अछि, आम जन क व्यवहार आदर्श भ जाइत अछि आ पूजा समिति क कार्यकर्ता क दमदार भूमिका हुनक उपयोगिता कए प्रमाणित करैत अछि। आम लोक क सोच एतबा बदलि जाइत अछि जे बिना कोनो कानून आ निर्देश कए ओ अपन भूमिका मे बदलाव करि लैत छथि। जे लोक छठि व्रत नहि होइत छथि ओ व्रति लेल बाट छोडि दैत छथि। इ ओ लोक छथि जे आन दिन मरैत मरीज कए ल जाइ वाला एंबुलेंस लेल सेहो बाट छोडबा लेल तैयार नहि होइत छथि। अपन सामाजिक जिम्मेदारी कए पूरा करबा लेल लोक अपन बच्चा क संग दोसर बच्चा कए सेहो पटाखा स बचबाक आ एम्हर-ओम्हर नहि जेबाक नसीहत दैत रहैत छथि। बिना कोनो सूचना पट देखने लोक स्वत: जूता, चप्पल उतारि घाट पर जाइत अछि। बिना कोनो अनुरोध क घाट पर बालू मे फंसल गाडी कए धक्का देबा लेल सामने अबैत छथि। आखिर लोकक व्यवहार मे एतबा विनम्रता कोना अबैत अछि। आम जन आओर समिति क कार्यकर्ता क संग प्रशासनिक अधिकारीक एहन आदर्श व्यवहार कोना भ जाइत अछि। अगर इ छठि मैया क प्रभाव छी त नीक होएत जे इ संस्कृति स्थायी भ जाए।


text:
राहुल झा, बनगाँव, सहरसा। सितम्बर ३, २०१५. मैथिली जिन्दाबाद!!
साभार: नितीश झा द्वारा फेसबुक पर कैल गेल पोस्ट
मिथिलांचलक बाबा बैद्यनाथ धाम आ उत्तर बिहारक प्रसिद्ध तीर्थ स्थल शिवनगरी बाबा कुशेश्वरधाम शिव भक्त केर आस्थाक केंद्र मे प्रमुख अछि।
एतय साल भरि श्रद्धालुक लाइन लागल रहैत अछि, विशेष कय सावन महीना मे शिव भक्तक आस्था एतय छलकैत देखाइत अछि। सभटा मनोरथ केँ पुर करनिहार बाबा कुशेश्वर केँ जलाभिषेक करबाक लेल सावनक सोमवारी पर लाखों-लाख संख्या मे श्रद्धालु पहुँचैत अछि।
समस्तीपुर-खगडिया रेललाईन पर हसनपुर रोड सँ २२ किलोमीटर आ दरभंगा सँ ६० किलोमीटर दूर, कोसी आ कमला बलानक संगम स्थल पर स्थापित बाबा कुशेश्वरनाथक महिमा अपरम्पार अछि।
बाबाक अवतारक लऽ के क्षेत्र मे बहुते खिस्सा प्रचलित अछि। किंवदंतिक अनुसार कुशक घना जंगल केर बीच अवस्थित बाबा कुशेश्वरनाथ केर प्रादुर्भाव लगभग पांच सँ छह सौ बरख पूर्व भेल। रामपुर रौहत के स्मृति तेसतागा हजारी सबसँ पहिले शिवलिंग केर दर्शन केलैथ। घनगर कुश केर जंगल मे शिवलिंग केर प्रकट होय सँ एही स्थानकऽ नाम कुशेश्वरस्थान पड़ल। हजारी केँ शिवलिंगक दर्शन ओही समय भेल जहन ओ और आन चरवाहाक संग ओहि घनगर जंगल मे गाय चराबइ गेल छलाह। गाय चराबइक क्रम मे ओ देखलैथ जे एकटा बाछीक स्तन सँ दूधक धारा प्रवाहित भऽ रहल छल। यैह सिलसिला बहुत दिन धरि देखि कय चरवाहा हजारी आरो-आरो लोक सभ केँ कहानी बतेलैथ, हजारी ओहि स्थलकेर खोदाइ केलैथ आउर हुनका ओही ठाम ताहि समय शिवलिंग केर दर्शन भेल। ओ ओही समय कुशक छाड़ वला झोपड़ी घरनुमा मन्दिर निर्माण करौलैथ जे भूकंप एला सँ १३४१ ई० मे ई नष्ट भ गेल कहल जाइत अछि।
एकटा आरो किंवदन्ति अछि जे स्कंद पुराणक अनुसार भगवान् राम केर पुत्र कुश कुशेश्वरनाथ केर स्थापना केने छला। एकटा दोसर कथा अनुसार सतयुग मे कुश नामक एकटा राक्षस परम शिवभक्त छलाह। भगवान विष्णु कुश केँ पृथ्वी केर भीतर प्रवेश कय ताहिक ऊपर शिवलिंग केर स्थापना केलैथ। कुश आराध्य देव केँ अपन ऊपर सँ हटेनै उचित नहि बुझलैथ आ अपन आराध्य हिरण्यदा सँ प्रार्थना केलैथ, जे कियो एही शिवलिंग केर पूजा करता हुनका धनक आभाव नै होयत। तिनकर सभटा कामना पूर्ण होयत। कुश केर ईष्ट देवी हिरण्यदा हिरनी गांम मे अखनो हिरण्यदे नाम सँ विख्यात छथि।
ओतय एकटा आन कथाक अनुसार एक समय मिथिला मे कुश मुनि भगवान शंकर केर दर्शनार्थ कुशक आसन पर बैसि तपस्या कय रहल छलाह। भगवान् केँ प्रकट भेला पर ओ कहलैथ जे अहाँकेँ देखय के इच्छा छल जे आब पूर्ण भऽ गेल। कुश केर भक्ति देखि भगवान् आशुतोष हुनका एकटा शिवलिंग दय कहला जे एकरा अपन आश्रम मे कुशेश्वरनाथ नाम सँ स्थापित करु, हम एतय आबै वला सभ लोकक मनोकामना पुर करब।
एतय सकरपुरा केर महारानी मंदिर केँ भव्य रूप देलथि। १९५७ ई० मे बिरला ट्रस्ट कलकत्ता एही मंदिर केर जीर्णोद्धार केलक। शिव भक्त सिमरिया तथा आन-आन जगह सँ पवित्र गंगाजल आ जल आदि लयकेँ सिंघैल, मझौल, गढपुर, हसनपुर होईत लगभग ७० किमी० केर दुरी तय करैत कुशेश्वरस्थान आबैत छैथ। आइयो बाबा कुशेश्वरनाथ केर नाम सँ राखल दूध २४ घंटाक बादो नहि फाटैत अछि। महादेव केर एकटा महिमा ईहो विख्यात अछि जे मस्सायुक्त (ऐहला) भेला पर लोक भांटा (बैगन) केर भार चढ़ायत तऽ ओहि मस्सा सँ मुक्ति भेट जाइत छैक।
आय बाबा कुशेश्वरनाथ जन-जन लेल मनोवांछित फल देबाक लेल प्रसिद्ध छथि। यैह करण अछि जे एतय लाखों-लाख केर संख्या मे भक्त आबैत अछि। शिवरात्रि, वसंत पंचमी, अनंत चतुर्दशी आ नवरात्रा मे एतय विशेष उत्सव होइत अछि। साथे सावन माह मे पूरा महीना एहि ठाम भक्त सबहक अपार भीड़ उमैड़ पड़ैत अछि। एकर अलावे सालों भैर प्रत्येक रैव दिन केँ भक्तक भीड़ जुटल करैत अछि।


text:
सहरसा। 12 फरवरी। हेमोफिलिया ग्रसित गीता आओर हुनकर परिजन सभसँ भेंट करे आओर हुनकर हाल बुझबाक लेल डॉक्टर आईडी सिंह केँ क्लिनिक पहुंचला छातापुर विधायक नीरज कुमार बबलू। ओ एहि मामला मे गीता के परिजन आओर डॉक्टर आईडी सिंह सँ विस्तार पूर्वक बातचीक केलनि। एहि मामला मे विधायक पीड़िता केँ हर संभव मदति करबाक अस्वासन देलनि।
डॉक्टर आईडी सेहो गीता केँ मदति करबाक अस्वासन हुनकर परिजन सभकेँ देलनि। डॉक्टर सिंह कहलनि कि ओ गीताक नीक इलाजक लेल पटना ल' जेथिन आओर ओहिठामक मशहूर डॉक्टर प्रभात सँ हुनकर इलाज करेथिन। गीता केँ इलाजक पूरा खर्च ओ खुद उठेबाक लेल तैयार छथि। आगा ओ गीता केँ परिजन सभकेँ कहलनि कि गीता सिर्फ हुनके नहि हमरो बेटी छथि। हम हुनकर इलाज मे हर संभव मदति करब।
अपने क' बता दी कि गीता सौर बाजार केँ तीरी-बराही निवासी शुखदेव शर्मा आओर मनोर देवी केँ पुत्री छथि। गीता के पिता कहलनि कि पछिला सोम दिन गीता केँ देह पर कैको दाना निकैल गेल आओर शारीरक विभिन्न अंग सँ खून निकले लागल जाहिक बाद हुनका इलाजक लेल अस्पताल मे भर्ती कराओल गेल। डॉक्टर सभक मुताबिक हुनका हेमोफिलिया नामक रोग अछि।


text:
मित्रता पुरान लेकिन व्यवहार असमान – प्रसंग नेपाल भारत मैत्री
नेपाल-भारत केर जन-जन बीच सम्बन्ध केँ सम्मान देबाक कय गोट महत्वपूर्ण कार्य भारत द्वारा कयल जाइत छैक। १९५० केर शान्ति आ मैत्री समझौता अनुसार दुनू देशक नागरिक एक-दोसराक देश मे जमीन कीनि सकैत अछि, नौकरी कय सकैत अछि, बिना कोनो विभेदक एक-दोसरक देश मे निवास करैत जीविकोपार्जन संग जीवन जीबि सकैत अछि। लेकिन एहि मामिला मे नेपाल अपन देशक सामर्थ्य भारत जेकाँ विशाल नहि रहबाक कारण किछुए वर्षक बाद जवाहरलाल नेहरू सँ भारतीय नागरिक केँ नेपाल मे नेपाली नागरिक जेकाँ सारा अधिकार नहि देल जा सकैत छैक एहि लेल राजी करा लेलक, एहि तरहक बात कहल जाइत छैक। ई कार्य नेपालक तत्कालीन राजतंत्र अन्तर्गतक प्रजातंत्र केर प्रमुख द्वारा लगभग १९६० ई. मे भेल संभवतः। एकर सही सन्दर्भ व विवरण ताकिकय बाद मे राखब।
भारत मे लेकिन लाखों नेपाली लेल समान अवसर देल गेलैक। सरकारी नौकरी, सेना मे भर्ती, बिना कोनो बेसी तामझाम आ कागजाती औपचारिकता आदिक नेपाली नागरिक भारत मे बिल्कुल समान अधिकार प्राप्त करैत आबि रहल अछि। जनता-जनता बीच केर विशिष्ट सम्बन्ध केँ व्यवहार मे साबित करयवला एकटा अनुपम नमूना थिकैक जे भारतीय सेना मे नेपाली केर भर्ती लेल जाइत छैक। भारत मे जँ नेपाल प्रति कोनो तरहक दुविधाजनक सोच अथवा विचार रहितैक त कोनो हाल मे देशक सुरक्षाक जिम्मेदारी कोनो नेपाली नागरिक केँ कदापि नहि भेटितैक। लेकिन भारत सच मे विशाल हृदय केर सोच आ समर्पण नेपाल प्रति व्यवहार मे जियैत अछि से एहि सँ प्रमाणित होइत छैक। पहिने नेपाली नागरिक अथवा भारतीय क्षेत्रक गोरखा मूल केर लोक केँ सेना मे भर्ती लेल जाइक जेकरा गोरखा रेजिमेन्ट कहल जाइक, मुदा बाद मे नेपाली नागरिक लेल खुल्ला प्रतिस्पर्धा सँ आनो-आनो रेजिमेन्ट (सेनाक प्रशाखा) मे भर्ती लेल जाइत छैक।
एम्हर नेपाल केर प्रतिनिधि सभा मे भारत पर तरह-तरह केर कठोर वाणी सँ जमीन अतिक्रमण आदिक आरोप लगबैत संविधानक संशोधन बिल पर बहस करैत जारी नव नक्शा केर आधिकारिकता केँ संवैधानिक जामा पहिरायल जा रहल छलैक, ओम्हर भारत मे ३ नेपाली नागरिक केँ सैनिक पदाधिकारीक कमीशन सँ पदोन्नति दैत बहाली भऽ रहल छलैक। भेलैक न विशिष्ट नागरिक सम्बन्ध!
सम्बन्धित समाचार पढू – https://timesofindia.indiatimes.com/city/dehradun/amid-india-nepal-stand-off-3-nepalese-cadets-graduate-from-ima-join-indian-army/articleshow/76364359.cms
नेपाल मे व्यवहार फर्क कियैक? खुलेआम विभेद – असमान व्यवहार कियैक?
भारतक तुलना मे एकदम छोट अर्थतंत्र नेपाल लेकिन अपन भावना केँ ओतबे उच्च आ समर्पित नहि राखि सकल अछि। भारतीय नागरिक केँ नेपाली नागरिक समान अधिकार देबाक ‘शान्ति-मैत्री समझौता-१९५०’ रहितो एकर बिपरीत भावना संग भारतक नागरिक संग समय-समय पर द्वेषपूर्ण गाली-गलौज खुलेआम प्रयोग होइत देखल जाइत छैक। आर त आर, नेपाल मे मधेश नाम्ना भूगोलक मूल वासिन्दा केँ सेहो भारतीय भगोड़ा केर संज्ञा देल जाइत छैक। नेपाली सेना मे आ सरकारी पद आदि मे ओकरा सभ संग घोर विभेद कयल जाइत छैक। एहि कारण नेपाल मे मधेशी द्वारा कइएक बेर बेमियादी हड़ताल तक कयल गेलैक आर सरकार सेहो समझौता कय केँ बेर-बेर मधेशी जनता केँ धोखा दैत आबि रहलैक अछि।
ईहो बात सच छैक जे नेपाल मे कतिपय लोक भारत सँ सेहो अदौकाल सँ आबिकय रोजी-रोटी कमाइत रहल अछि। साविकहु मे नेपालक खोज सँ लैत राज्य संचालन धरि मे भारतहि सँ आयल लोक नेपाल मे शासन तक चलेबाक तथ्य भेटैत छैक। नेपालक काठमांडू उपत्यका भीतर केर नेवार समुदायक राजा संग मैथिलीभाषी समुदायक एतबा मित्रता रहलैक जे ताहि समय राजकाजक भाषा सेहो मैथिली रहल नेपाल मे। एतेक गहींर सम्बन्ध रहितो आखिर आब नेपाली वाहेक दोसर भाषाभाषी प्रति एहेन दुर्भावनाक विकास कियैक भेलैक? कोन तरहक सोच अछि एकर पाछाँ?
मात्र १०० वर्ष पहिने केर अवस्था मे देखल जाइत छैक जे व्यापारी, शिक्षक, मजदूर, इंजीनियर, डाक्टर आदि भारत सँ विशेष सुविधा आ सम्मानपूर्वक नागरिकता प्रदान करैत आनल जाइत छल नेपाल मे। ताहि सँ पूर्वहु राणाकालक शासन पर्यन्त मे विद्वान् पंडित व उपयोगी लोक सब केँ ‘विर्ता’ प्रदान कय केँ बसाओल गेल नेपाल मे। तखन कोन एहेन नीति छैक जे नेपाल मे भारत विरोधी वातावरण बनेबाक प्रयास करैत-करैत आब स्थिति एतेक तक बिगैड़ गेलैक जे सीमा पर तारक बार आ एक-दोसरक देश मे प्रवेश पर सेहो अनेकों तरहक वर्जना लगेबाक बात कयल जा रहलैक अछि?
विगत कइएक दशक मे भारतीय प्रति नेपालक शासक वर्ग द्वारा कमजोर नजरिया, शंका, घृणा आ अपमानजनक शब्द सभक प्रयोग करबाक स्थिति देखल जाइछ। जखन कि समझौताक भावना कहि रहल छैक जे एक-दोसरक नागरिक प्रति अपनहि नागरिक समान व्यवहार करब। फेर भारत सँ आयल लोक मेहनत-मजदूरी आ जीविकोपार्जन लेल अदौकाल सँ हिमालयक कोरा मे माल-जाल चरबय सँ लैत जड़ी-बुटीक खोज, आध्यात्मिक खोज, आदि लेल अबैत रहलैक अछि। पशुपतिनाथ मन्दिरक प्राचीन गुरु लोकनि जिनकर मूर्ति लागल छैक मन्दिर परिसर मे, ताहि मे ५ गोट महंथ मैथिल छलाह, ई तथ्यक जानकारी अग्रज श्याम शेखर झा सँ भेटल छल। ओ पशुपति विकास क्षेत्र मे कार्यरत पदाधिकारी छथि।
जाहि राजा पृथ्वीनारायण साह केर नाम नेपालक एकीकरण लेल स्मरण कयल जाइछ, हुनकर एक पौत्र राजा रणबहादुर साह मैथिल कन्या कान्तावती देवी झा संग विवाह कय हुनकहि सँ प्राप्त पुत्र केँ राजगद्दी देबाक वचन तक निभेलनि। गीर्वाण विक्रम साह मात्र डेढ वर्ष मे गद्दी प्राप्त कय नेपालक राजा बनल छलाह। हिनकहि कार्यकाल मे सुगौली सन्धि सेहो भेल अछि। किछु त कनेक्शन छैक एहि गहींर रहस्यपूर्ण सम्बन्ध मे! लेकिन वीर गोर्खाली पर आत्मसम्मान आ बाकीक अपमान, ई आशंका सँ अपनहि नागरिक व भारतीय प्रवासी केँ देखबाक नीयत आखिर नेपाल केँ कोन गन्तव्य दिश लय जा रहल अछि? एहि सवाल केर जवाब ताकय लेल पाठक पर छोड़ि दैत छी फिलहाल, शेष दोसर लेख मे।
हरिः हरः!!


text:
नवका- पुरनका लेख सर्च करु...
दरभंगा मे माथ पर चिपका देलक भूकंप केर स्टीकर
एहि बारे मे मीडिया मे खबर अएला आओर हो-हल्ला भेलाह के बाद मरीज के माथ सं
स्टीकर हटा लेल गेल अछि.
सरकार के तरफ सं एकर जांच केर आदेश द देल गेल अछि.
डीएमसीएच के कर्मचारी के कहनाय अछि जे सरकार के तरफ सं कहल गेल अछि जे भूकंप पीड़ित के खास ध्यान राखय लेल. अस्पताल मे काफी संख्या मे मरीज अछि. ओहि सं भूकंप मे घायल मरीज के कोनो परेशानी नहि होए आओर पहचान बनल रहय ताही लेल माथ पर भूकंपक स्टीकर लगा देल गेल.
डीएमसीएच अधीक्षक शंकर झा जीक कहनाय छनि जे हुनका जखने एहि बारे मे खबर मिललन्हि ओ स्टीकर के तुरंत हटाबय के आदेश देलखिन्ह.
बीजेपी नेता सुशील कुमार मोदी जीक कहनाए छनि जे ई एकदम अपमानजनक अछि. भूकंप सं घायल भेल लोक मरीज छथिन्ह कोनो कैदी नहि. अस्पताल के स्टीकर के जगह बेड पर कोनो कलर कोड लगयबाक चाही छल.
सरकार के तरफ सं भूकंप पीड़ित के फ्री इलाज भ रहल अछि. मुआवजा के बात सेहो अछि. एहन मे जखन किछ मरीज के माथ पर स्टीकर लगाएल गेल तं जिनका माथ पर नहि लागल छलन्हि ओ खुद जाsक स्टीकर लगाबय केर गुहार करय छलखिन्ह.
नहि तं बिहार मे एहन हाल अछि जे जिनका माथ पर स्टीकर नहि मिलल हुनका तं प्रशासन भूकंप पीड़ित मानय सं इनकार सेहो करि सकय छल. ओ तं हो-हल्ला भ गेल तैं नहि. नहि तं स्टीकर तं लागले रहैत.
2 टिप्पणियां:


text:
अकक्ष भेल छी।
(एकटा हास्य कथा)
आई दस वर्षक बाद किछु काज स दरभंगा आएल रही। भींसरे भींसरे टेन स दरभंगा स्टेशन उतरले रही कि ने की फुराएल टहलैत टहलैत विश्वविद्यालय कैंपस आबि गेलहुँ। ओतए आबिते मातर सभटा पुरना संस्मरण कॉलेजक पढ़ाई विद्यार्थी जीवनक सभटा हँसी ठीठोला श्यामा माए मंदिर के चक्कर लगाएब जस के तस मोन परि गेल। ओई दिन सोमवार रहै तहू मे सावन महीनाक सोमवारी भक्त लोकनिक भिड़ भिंसरे स बढ़ि गेल रहै की कॉलेज के विद्यार्थी धीया-पूता जवान बुढ़ पुरान सभ पूजा करै लेल अपसियाँत भेल। विशेष कऽ माधवेश्वरनाथ महादेव मंदिर मे और बेसी भीड़। श्यामा माए मंदिर लग पोखरि अछि ओतए माधवेश्वर महादेवक मंदिर सेहो छैक। ओही ठाम श्यामा माए के दर्शन कए बाबाक पूजा लेल महादेव मंदिर अएलहुँ। बाबा के जल बेलपात चढ़ा पूजा केलाक बाद मंदिर स बाहर निकैल बैग पीठ पर लए बिदा भेल रही। कैमरा गारा मे लटकले रहए बिदा होइते रही की पोखरी घाट लक बाबा भेंट भए गेलाह। ओ बजलाह हौ बच्चा के छियह कारीगर एम्हर आब। बाबाक लग मे जा हुनका प्रणाम केलियैन त ओ बजलाह नीके रहअ। अईं हौ कारीगर इ कहअ दारही कटा लेबह से नहि अहि दुआरे त चिन्हैअ में धोखा भए गेल। गारा मे कैमरा लटकल देखलिय त मोन परल जे कहीं तू दरभंगा आएल हेबह। आब ज तूं दरभंगा आबिए गेल छह त हमर पंचैती कए दैए हौ बच्चा कि कहियअ हम त अकऽक्ष भेल छी।
बाबाक गप सुनी हमरा हँसी स रहल नही गेल। हँसैत हँसैत हम बजलहुँ अइ यौ बाबा अहाँ किएक अकऽक्ष भेल छी आ कथिक पंचैयती। बाबा तामसे अघोर भेल बजलाह अईं हौ कारीगर हम अकऽक्ष भेल छी आ तू दाँत चिआरै मे लागल छह। हम बजलहु यौ बाबा अहाँ जुनि खिसियाउ एकटा गप कहू त अहू सन औधरदानी महादेव ज अकऽक्ष भेल अछि त हमरा सभहक केहेन हाल हेतै। बाबा अपने त सौंसे दुनियाक पंचैयती करैत छी हम एकटा छोट छीन भक्त अहाँक पंचैती कोना करब। बाबा फेर बजलाह हौ बच्चा अप्पन सप्पत कहैत छियैह सत्ते मे हम बड्ड अकऽक्ष भेल छी। हम बजलहुँ यौ बाबा अकऽक्ष त हम मीडियावला सभ भेल छी ख़बर लिखैत आ संपादित करैत, एक चैनल के नोकरी छोरि दोसर चैनल के नाकरी पकड़ैत, मीर्च मसल्ला वला ख़बर बनबैत सुनबैत, चैनल मालिक के दवाब रूआब सहैत, बौक जेंका चुपचाप अकऽक्ष भेल छी।
हमर गप सुनि बाबा बजलाह आब हमरो गप सुनबहक की अपने टा कहबहक। हम बजलहुँ नहि यौ बाबा इहेए बात त पुछै लेए छलहुँ जे अहाँ किएक अकऽक्ष भेल छी। बाबा डमरू डूगडूगबैत बजलाह हइए लेए सुनह सबटा राम कहानी जे हम किएक अकऽक्ष भेल छी। हौ बच्चा पहिने एकटा फोटो खीच दैए ने भने चैनलो पर ब्रेकिंग न्यूज़ चला दिहक जे बाबा अकक्ष भेल छथि। लोको त बुझतै ने जे हम केहेन कष्टमय जिनगी जीबि रहल छी। हम बजलहुँ ठीक छैक बाबा अहाँ बजैत जाउ आ हम रेकड केने जाइत छी आ फोटोओ खीच दैत छी मुदा इ कहू जे आई अहाँक त्रिशूल कतए रहि गेल। बाबा अंगोछा स मुँह पुछैत बजलाह हौ कारीगर की कहियअ हौ हम जिबैत जिनगी अकक्ष भेल छी। गणेश कार्तिक दुनू टा खूरलुच्ची हरदम लड़ाई करैत रहैए एकटा कहैत छै जे हम त्रिशूल ल के नाचब त दोसर कहैत छै जे हम डमरू बजा के नाचब। अहि कहा कही मे इ दुनू टा मुक्कम-मुक्की घिच्चा-तिरी क हमर डमरू सेहो फोरि दैत अछि। एकरा दुनू टा दुआरे हम अकक्ष छी। हौ बच्चा ततबेक नही कि कहियअ हौ नहा धोहआ के बघम्बर पसारि दैत छियैक मुदा कार्तिक के मयूर ओकरा ओई गाछ पर स ओई गाछ पर ल जा के लेरहा घोरहा दैत अछि। तै पर स गणेशक मूस ओकरा कूतैर फूतैर दैत अछि। तूही कहअ त बिना बघम्बर के कोना हम रहब कियो देखनिहार नै कोइ ने टहल टिकोरा क दैत अछि हम त तहु दुआरे अकक्ष भेल छी।
तूहीं कहअ ने आबक धीया-पूता के लिखा पढ़ा के कि हेतै। हम बजलहुँ आब की भेल यौ बाबा। हमर गप सुनी ओ बजलाह हौ बच्चा तूं बरि खाने बुझहैत छहक कहलियअ त जे हम अपने घरक लोक स अकक्ष भेल छी। हौ बच्चा तोरा सभटा गप की कहियअ जहिया स गणेश के शिक्षामित्र के नोकरी भेटलै आ कार्तिक के पुल बनबै के सरकारी ठिकेदारी भेटलै दुनू गोटे एक्को बेर घूइरो के ने देखैत अछि जे हम जीबैत छी आ की मूइल। तही दुआरे तूंही कहअ ने एहेन धीया-पूता कोन काजक जे बूढ़ माए बाप के बुरहारी मे मरै लेल गाम मे असगर छोड़ि दैत अछि आ अपने नोकरी मे मगन भेल सभटा आचार-विचार बिसरैत सामाजिक कर्तव्य सँ मुह मोड़ि लैत अछि।
ई गप कहैत-कहैत बाबाक आखि नोरा गेलैन ओ आंखिक नोर पोछि हिंचकैत बजलाह हौ बच्चा आब बुरहारी मे गौरीए दाए टा एकमात्र सहारा। मुदा आब हुनको अवस्था भेलैन ओकरो की दोष। कहैत छियैए जे भांग पीस दियअ त गौरी दाए बजैत छथि आब हमरा भांग पीसल नहि होएत बेसी छौंक लागल अछि त चलि जाउ विश्वविद्यालय कैंपस, शंकरानंद ओइ ठाम भरि छाक भांगक लस्सी पीबि लेब। ओइ ठाम सीएम सांइस आ मारवाड़ी कॉलेज के विद्यार्थी सभ भांग खाई लेल सेहो अबैत छैक। हौ बच्चा हम त तहू दुआरे अकक्ष भेल छी। आब हम एक्को मीनट दरभंगा मे नहि रहब तूं हमरा नेने चलह अपने संगे दिल्ली। हम तोरे साउथ एक्स वला डेरा पर रहब ज जारो बोखार लागत त ओही ठाम एम्स मेडिकल लग्गे मे छै ओतए देखाइओ दिहअ। हम बजलहुँ हं हं बाबा चलू ने इ त हमर सौभाग्य जे अहाँक टहल टिकोरा करबाक हमरा अबसर भेटत।
बाबा बजलाह हौ बच्चा एकटा गप तोरा कहनाइ त बिसैरे गेलियै रूकह कनि, हइए मोन परि गेल। कारीगर सभटा गप तू की सुनबहअ हौ हम की कहियअ ई भागेसर पंडा दुआरे सेहो हम अकक्ष भेल छी। हम हुनका स पुछलियैन से किएक यौ बाबा। त ओ बजलाह हौ कि कहियअ आब महादेव मंदिर मे बोर्ड लगा देलकैयै। हम जिज्ञासावस पुछलहु कथिक बोर्ड यौ बाबा। ओ फेर बजलाह हौ बच्चा श्यामा माए मंदिर में एकटा बोर्ड लागल छैक मुंडन-51रू, यज्ञोपवित-151रू, विबाह-251रू, आ बलिप्रदान-501रू तही के देखा देखी भागेसरो हमरा मंदिर मे एकटा बोर्ड लगा देलकैए जे बाबाक स्पेशल पूजा-501रू, डमरू बजा के पूजा करब-201, दूध चढ़ाएब-151 आ भांगक स्पेशल परसादी-101रू। देखैत छहक जहिया स ई बोर्ड लगलैह तहिया स त हम और बेसी अकक्ष भेल छी।
हम बजलहुँ से किएक यौ बाबा त ओ बजलाह कि कहियअ विद्यार्थी सभ भांगक परसादी दुआरे मंदिरे मे मुक्कम मुक्की, घिच्चम-तिरी, देह हाथ तोरा-फोरी कए लैत अछि। ततबेक नहि पिछुलका सोमवारी दिन त कि कहियअ एकरा सबहक झग्गरदन मे हमर त्रिशूल टुटि गेल हम त आब तहु दुआरे अकक्ष भेल छी। ओ सभ नीक नहाति पढ़तह नहि आ परीक्षा मे फेल भेला पर वा कम नम्बर अएला पर हमरो गरिअबैत अछि। जे हे जरलाहा महादेव केहने बेईमान छह पास करा दैतह से नहि हौ बच्चा हम त आब तहू दुआरे अकक्ष भेल छी।
लेखक:- किशन कारीगर


text:
कलकत्ता. महानगर केर विद्यापति विद्यामंदिर मे साहित्यिक गोष्ठी 'संपर्क' ओ मिथिला सांस्कृतिक परिषद् द्वारा मायानंद मिश्र ओ जीवकांत केर श्रद्धांजलि सभा आयोजित कयल गेल. सांझ ५ बजे सं आयोजित सभा मे शहरक साहित्यकार लोकनि बहुसंख्या मे जुटल छलाह. रामलोचन ठाकुर केर अध्यक्षता ओ मिथिलेश कुमार झा केर सञ्चालन मे कार्यक्रम शुरू भेल. उपस्थित समस्त लोकनि मायानंद ओ जीवकांत केर छवि पर माल्यार्पण कयलनि. आ तत्पश्चात उपस्थित लोकनि दुनू दिवंगत साहित्यकारक प्रति अपन श्रद्धा प्रकट कयलनि.
कार्यक्रम मे रामलोचन ठाकुर, नवीन चौधरी, शंकर झा, योगेन्द्र पाठक 'वियोगी', लक्ष्मण झा 'सागर', नबोनारायण मिश्र, चन्दन कुमार झा, रूपेश त्योंथ, आमोद कुमार झा सहित अन्य लोकनि अपन विचार रखलनि. परिषद् अध्यक्ष सुरेन्द्र नारायण झा सेहो दुनू साहित्यकार लोकनिक अवदान पर इजोत देलनि. पवन मिश्र धन्यवाद ज्ञापन कयलनि. कार्यक्रम मे देवीशंकर मिश्र, रोहित कुमार मिश्र, गंगा झा, ललन, कुमार झा, कामेश्वर झा 'कमल', प्रकाश झा आदि अनेक लोकनि उपस्थित भ' दुनू साहित्यकारक प्रति अपन श्रद्धा प्रकट कयलनि. (Report: मिथिमीडिया ब्यूरो)
कार्यक्रम मे रामलोचन ठाकुर, नवीन चौधरी, शंकर झा, योगेन्द्र पाठक 'वियोगी', लक्ष्मण झा 'सागर', नबोनारायण मिश्र, चन्दन कुमार झा, रूपेश त्योंथ, आमोद कुमार झा सहित अन्य लोकनि अपन विचार रखलनि. परिषद् अध्यक्ष सुरेन्द्र नारायण झा सेहो दुनू साहित्यकार लोकनिक अवदान पर इजोत देलनि. पवन मिश्र धन्यवाद ज्ञापन कयलनि. कार्यक्रम मे देवीशंकर मिश्र, रोहित कुमार मिश्र, गंगा झा, ललन, कुमार झा, कामेश्वर झा 'कमल', प्रकाश झा आदि अनेक लोकनि उपस्थित भ' दुनू साहित्यकारक प्रति अपन श्रद्धा प्रकट कयलनि. (Report: मिथिमीडिया ब्यूरो)
Tags: हालचाल


text:
सीबीआई सूत्र केर मुताबिक ई हत्या पूर्व नियोजित नहि छल मुदा, उक्त छात्र किछु एहेन करे चाहैत रहथिन जाहिसँ परीक्षा केर तिथि आगू बढ़ाओल जे सके। प्राप्त खबैर केर मुताविक गिरफ़्तार छात्र अप्पन सहपाठी सभकेँ कहने रहथिन की किछु एहेन करब जाहि सँ परीक्षा हेबे नहि करत। ऐहिक बाद प्रद्युम्न जहिना बाथरूम मे देखार देलक, हुनकर हत्या क' देल गेलनि। बाथरूम लग लागल सीसीटीवी सँ पूरा घटना केँ पता चलल अछि। सीबीआई केर मुताबिक एहि घटनाक जानकारी आरोपी छात्र के दू सहपाठी केँ सेहो छलैन्ह। ऐहिक संगे सीबीआई इयो स्पष्ट केलनि अछि कि प्रद्युम्न केर हत्या केर मामला कोनो तरहक यौन शोषण सँ जुड़ल नहि अछि।
अपने क' बता दी प्रद्युम्न हत्या केस मे सभसँ पहिने आरोपी बस कंडक्टर अशोक कुमार क' गिरफ़्तार कायल गेल छल। एहि मामला मे आरोपी अशोक के पिता सीबीआई पर आरोप लगबैत कहने रहथिन कि सीबीआई हुनकर बेटा क' रति मे हिरासत मे लेलनि। अशोक कोनो तरहक अपराध नहि केना छल। ओ तेँ माली आओर मास्टर सभके घटना के जानकारी देना छल।
प्राप्त खबैर केर मुताबिक सीबीआई गिरफ़्तार छात्र क' आय बुध दिन जुवेनाइल बोर्डक समक्ष पेश क' सकैत अछि। आरोपी छात्र के उम्र 16 बरख सँ बेसी बताओल जे रहल अछि। सीबीआई केर मुताबिक जुवेनाइल तय करत कि छात्र पर मुकदमा चलाओल जाय वा नहि। सूत्र केर मुताविक गिरफ़्तार छात्र द्वारा पहिने बयान देल गेल छल कि ओ बाथरूम लग माली के सभसँ पहिने देखने रहथिन। सीबीआई एहिसँ पहिनो एहि छात्र सँ कैको बेर पूछताछ क' चुकल छल। गुरुग्राम केँ पुलिस सेहो जांचक दौरान धारा 164 केर तहत छात्र केँ बयान दर्ज क' चुकल अछि।
उल्लेखनीय अछि कि प्रद्युम्न बाथरूम केँ बाहर मृत भेटल छल। हुनकर गर्दैन पर चाकू के गहरा घाव छल। प्रद्युम्न हत्या केस मे गुरुग्राम पुलिस सकूल बस के कंडक्टर अशोक कुमार क' गिरफ्तार केना छल। पुलिस केर मुताविक अशोक अप्पन गुनाह सेहो कबूल केना छल। मुदा बाद मे ओ ई कहैत अप्पन बयान सँ पलैट गेलनि कि ओ पुलिसक दबाव मे आबिकें अप्पन गुनाह स्वीकार केना रहथिन।
ओहिकें बाद प्रद्युम्न केर परिजन सभक मांग आओर बढ़ैत दबावक बीच एहि केस क' राज्य सरकार द्वारा सीबीआई क' सौंपल गेल छल। सीबीआई द्वारा जांचक जिम्मेवारी सम्हारबाक बाद बस कंडक्टर केँ अलावा स्कूल के माली हरपाल, टीचर्स, स्टाफ आओर मैनेजमेंट के लोग सभसँ पूछताछ कायल गेल छल।


text:
तीन प्रकारक जे रात्रि कालरात्रि, महारात्रि आ मोहरात्रि कहल गेल अछि ताहिमे पहिल कालरात्रि दीपावली थिक। मिथिलामे ई गृहस्थक लेल महत्त्वपूर्ण अछि। आई जखनि बहुत मैथिल बन्धु बाहर रहैत छथि, बहुतो गोटे परम्परा सँ अनभिज्ञ छथि तखनि हुनका लोकनिक लेल एतए हम मिथिलाक परम्पराक उल्लेख करैत छी। परदेसमे एकर निर्वाह तँ कठिन अछि मुदा जानकारी अधलाह नहिं। बहुत विधि छैक जे कएल जा सकैत अछि।
मिथिलामे दीपावली कें सुखराती कहल जाईत अछि। सन्ध्याकाल गोसाउनिक पूजा कए दुआरि पर अरिपन दए चौखटि पर दीप जराओल जाइछ। दुआरिक वामाकात उनटल उखरि पर सूपमे पानक पात आ धान राखल जाइत अछि। पुरुष गण ऊक हाथमे लए दुआरि पर आबि ओ धान तीन बेर घरक भीतर छीटैत छथि आ कहैत छथिन :-
दरिद्राकें भगएबाक मन्त्र
धन-धान्य लए लक्ष्मी घर जाउ, दारिद्र्य बहार होउ।'
एकर बाद चौकठि पर बारल दीप सँ ऊक में आगि लगाए अपन आलय में ऊक फेरैत छथि। एहि ऊकमे मात्र 5 बंधन रहैत अछि आ बीच में एकटा संठी देल जाइत अछि। ऊक फेरैत काल परम्परा सँ प्राप्त ई मन्त्र पढ़ल जाइत अछि : (देखू – कृत्यसारसमुच्चय
शस्त्राशस्त्रहतानाञ्च भूतानां भूतदर्शयो:।
उज्ज्वलज्योतिषा देहं निर्दहे व्योमवह्निना।
ऊक फेरबाक मन्त्र-
अग्निदग्धाश्च ये जीवा: येऽप्यदग्धाः कुले मम।
उज्ज्वलज्योतिषा दग्धास्ते यान्तु परमां गतिम्।
ऊक विसर्जित करबाक मन्त्र मन्त्र-
यमलोकं परित्यज्य आगता ये ममालये
उज्ज्वलज्योतिषा वर्त्म प्रपश्यन्तो व्रजन्तु ते॥
ई उल्काभ्रमण अपन पूर्वज लोकनिक प्रति पितृकर्म थिक। एहि मन्त्रसभक भाव अछि जे हमर कुलमे जे केओ शस्त्र सँ अथवा आन तरहें मारल गेलाह, हुनक दाहसंस्कार ठीक सँ नहिं भेलनि अथवा यमलोककें छोड़ि जे हमर आलय मे आएल होथि ओ परम गति कें प्राप्त करथि।’
एकर बाद कुमारिमे भगवतीक ध्यान करैत वस्त्र आदि दए भोजन कराओल जाईत अछि।
ओहि ऊक सँ अधजरल संठी सभ केओ आनि गोसाउनिक सीर पर रखैत छथि। एहि संठीमेसँ कमसँ कम एकटा सुरक्षित राखि देल जाइत अछि, जाहिसँ नवान्न दिन आगि पजारबाक प्रक्रिया कएल जाइत अछि।
भगवतीक विविध प्रकारें स्तुति कए चाँदी अथवा सोना हाथमे धरैत छथि। एकर बाद नैवेद्य खाइत छथि। ओहि राति भाते खएबाक परम्परा अछि।
सुखरातीक चुमाओन
बहुत दिन पहिने नव विवाहित दम्पतीकें एकठाम सुताए कम्बल सँ झाँपि सुखरातीक चुमाओन होइत छल, मुदा आब ई समाप्त भए गेल अछि।
दरिद्रा के आलयसँ भगाएब
रातिमे सुखद शयन करी। राति बितला पर अन्हरोखे घरक प्रधान महिला द्वारा पुरान सूपके गोसाउनिक सीर पर राखल गेल संठीक खोरनाठ सँ डेङबैत आलयमे घुमबाक परम्परा अछि। अन्तमे, ओ सूप आ संठी आलयसँ बाहर फेकि देल जाइछ। ई ‘दरिद्रापसारण’ थिक। दरिद्रा अर्थात् गरीबीकें अपन आलयसँ निकालबाक ई तान्त्रिक विधि मिथिलामे अदौसँ मनाओल जाइत रहल अछि।
मिथिलामे शिवा-बलिक विधान
एहि राति केओ-केओ साधक उड़ीद उसनि ओहिमे दही मिलाए अपन आलयक पश्चिम-उत्तर कोणमे ‘शिवाबलि’ गीदड़-गिदड़नीक भोजन दैत छलाह। जँ गीदड-गिदरनी भोजन ग्रहण नहिं कएलक तँ अनिष्टक आशंका होइत छल।


text:
पटना । सरकार क आपत्ति क बाद राजभवन आखिरकार सातटा विधेयक कए मंजूरी प्रदान करि देलक। मंजूर भेल विधेयक मे धन विधेयक शामिल अछि। खास गप इ अछि जे राजभवन क अधिकार मे कटौती स संबंधित विवि संशोधन विधेयक कए किछु टिप्पणी क संग विभाग कए लौटा देल गेल अछि। हालांकि मानव संसाधन विभाग लंबित विधेयक कए ल कए राज्यपाल क कोनो सवाल स इनकार केलक अछि। विभाग क प्रधान सचिव अंजनी कुमार सिंह कहला अछि जे हुनका एहन कोनो जानकारी नहि अछि। दोसर दिस, राज्यपाल जाहि विधेयक कए मंजूरी देलथि अछि, ओहि मे बिहार राजकीय माध्यमिक विद्यालय विधेयक, बिहार विद्यालय परीक्षा समिति विधेयक, बिहार नगर पालिका संशोधन विधेयक, बिहार समेकित जांच चौकी प्राधिकार विधेयक, बिहार पेशाकर विधेयक, वैट संशोधन विधेयक, पंचायती राज संशोधन विधेयक, 2011 शामिल अछि।
बिहार पंचायती राज (संशोधन) विधेयक, 2011 क स्वीकृति देबा स राज्य मे लोक प्रहरी क नियुक्ति क रास्ता साफ भ गेल। मुखिया पर पैनी नजर रखबा लेल लोक प्रहरी क तैनाती हेबाक अछि। बिहार विधानमंडल बजट सत्र क दौरान एहि सबटा विधेयक कए दूनू सदन स पारित करि राज्यपाल क मंजूरी क लेल पठेने छल। राजभवन स जाहि विधेयक कए मंजूरी नहि भेट सकल अछि ओहि मे विवि शिक्षक क नियुक्ति क लेल गठित होइवाला विवि सेवा आयोग विधेयक आ पटना विवि संशोधन विधेयक प्रमुख अछि।


text:
कविता
– ज्योति झा, काठमांडू
जा रहल कतय समाज
दहेज नै लेब नै देब कहिते कहिते
उमेर तिस पार भ’ गेलै गे बहिना
बेटा बेटी कुमारे रहिगेल
सख रहि जायत जहिना तहिना
माय बाप दहेज पर छैथ अटकल
बेटा बेटी पढिलिख प्रगति पथमे परिकल
असन्तुलन बढिरहल सामाजिक व्यवस्थामे
जिम्मेवार अभिभावक निर्णय दुबिधामे
जिनकर धिया गुणी, माय बाप सीना तनलैथ
धियाके टक्कर मे आब बेटाबालाके ललकारलैथ
नै जानि समाज कुन दिशामे पहुँचरहल
बिकास विकृति सब सँगहि चमकल
दहेज नै देब धिया गुणी बनेलौं
एतबामे माय बाप सन मित पेलौं
अर्थके जुगमे भाव हरारहल नै बुझलौं
आब दहेज पर नै, जोरी सफल बनत कोना सोचू
अकड़ल मिजास’ कनिक वर कनियाके देखू
समता जँ दुनू बीच अछि
मुदा किछ जटिल आबिरहल
कमायल धन एक कात परिगेल
स्नेह सम्मान त हवामे उरियागेल
माता लक्ष्मी जेहन पैयर दबायब बिष्णुके किया
माता पिता जँ बनलैथ कमौवा धिया
एहन विचारसब पर व्यस्त समाज
गुणवान सँ बेसी अहंकारके राज
कमाओक आनब भानस भात करब
नै बिवाह करब, नै जन्जालमे पड़ब
मनन करू सब, अस्तव्यस्त परिवार समाज
दहेजेटा नै बहुत बात सँ भ’रहल परिवार बर्बाद
जय माता जानकी जी जय मिथिला जय मैथिली
ज्योति झा


text:
– किसलय कृष्ण, समाचार संपादक तथा मैथिली फिल्म विशेषज्ञ समाचार संप्रेषक, सहरसा। जुन १२, २०१५. मैथिली जिन्दाबाद!!
मिथिलाक शिवहर जिलाक अम्बा कलांमे जन्म लेनिहारि श्वेता वर्मा संगमरमरी देहयष्टिक मालकिन त छथिहे, अभिनयक गुण हिनक रोम-रोममे समाहित छनि । भोजपुरी फिल्म सँ अपन कैरियर आरम्भ केनिहारि श्वेता एखन अपन मातृभाषीय सिनेमाक चर्चित नायिका बनि गेलीह अछि ।
मैथिली फिल्म ‘हिरो तोहर दीवाना’मे हेलिकॉप्टर पर उड़ियाइत एहि मैथिल ललनाकेँ देखैत युवा मैथिल मन सहजे सम्मोहित भऽ जाइत अछि । घोघ आ अनावश्यक लाज सँ आगाँक बाट पर चलैत श्वेता ‘हाफ मर्डर’क हॅाट सीन सभ मे जतबे उत्तेजक लगैत छथि, क्लासिक मैथिली सिनेमा ‘ललका पाग’मे ओतबे सहज, ठेठ आ चुलबुली।
अपन भाषा सँ अगाध सिनेह रखनिहारि ई अभिनेत्री पटकथा अनुरुप अंग प्रदर्शन केँ खराब नहि मानैत छथि । ओ कहैत छथि जे मैथिली सिनेमा सेहो अपन पहिचान स्थापित करत आ हम सभ एहि अभियान मे लागि गेल छी। ई एखन तीन गोट मैथिली फिल्मक शुटिंगमे व्यस्त छथि जे एहि साल रिलीज होयत।


text:
मधुबनी, मिथिला मिरर: जिलाक हरलाखी प्रखंड मे एसएसबीक जवान गस्त के दौरान तस्कर सहित 98 बोतल शराब जब्त केलक अछि। बताओल जा रहल अछि जे, शराब नपाल स तस्करी कय भारत आनल जा रहल छल। उक्त तस्करक पहिचान उमगांव निवासी दिनेश यादव के रूप मे कायल गेल अछि।
एम्हर गस्ती दलक नेतृत्व कय रहल अंकुर डेका कहलनि जे, गुप्त सूचनाक आधार पर गस्ती दल छापेमारी केलक जाहि मे 98 बोतल शराब, एकटा मोटरसाइकिल तथा तस्करी कय रहल आरोपी के गिरफ्तार कायल गेल।
एतय बता दी जे, जहिया सं बिहार मे शराब बंदी लागू भेल अछि, नेपाल स लगातार शराबक तस्करी कायल जा रहल अछि।


text:
(स्रोत- पं. रमाकान्त ठाकुर कृत पौरोहित्यकर्म्मसार। ई रमाकान्त ठाकुर लोहना गामक निवासी छलाह आ महाराज रमेश्वर सिंहक आज्ञासँ मिथिलामे उपयोगक लेल कर्मकाण्ड पर प्रामाणिक पुस्तक लिखने रहथि।)
एहि विधिकें मिथिलामे मन्त्र-ग्रहण सेहो कहल जाइत छैक। ई तान्त्रिक परम्परामे दीक्षा थीक। एकरे मिथिलासँ बाहर गुरुमुख होएब कहल जाइत अछि। एहि प्रकारें दीक्षा लेलाक बाद ओ व्यक्ति ओहि मन्त्रक साधना करबाक अधिकारी भए जाइत छथि। व्यवहारमे ई अछि जे जे मन्त्र नै नेने छथि ओ उपनयनमे सेहो आचार्य नै भए सकैत छथि। जेना ब्राह्मणमे उपनयन अनिवार्य अछि तहिना मिथिलामे सभ वर्णमे दीक्षा आवश्यक मानल गेल अछि।
दीक्षा की होइत अछि?
गुरुक मुँहसँ अपन इष्टदेवताक मन्त्र ग्रहण करब दीक्षा थीक। संग्रह ग्रन्थमे एकर लक्षण कहल गेल अछि-
दीयते ज्ञानमत्यन्तं क्षीयते पापसञ्चयः।
तस्माद्दीक्षेति सा प्रोक्ता मुनिभिस्तत्तववेदभिः।।
दिव्यं ज्ञानं यतो दद्यात् कुर्यात् पापस्य संक्षयम्।
तस्माद् दीक्षेति सा प्रोक्ता मुनिभिस्तत्त्ववेदिभिः।।
संग्रह ग्रन्थमे दीक्षाक आवश्यकता कहल गेल अछि जे सभटा जपक जड़िमे दीक्षा अछि। परम तपस्याक सेहो जड़ि दीक्षे थीक। जाहि कोनो आश्रममे रही दीक्षा लए कें सुखपूर्वक निवास करी। विना दीक्षा नेने जे केओ किछु जप, पूजा-पाठ आदि काज करैत छथि हुनका ओ फल नै भेटैत छनि, जेना पाथर पर बाओग कएल बीया नै जनमै छै। हे देवी, जे दीक्षा नै नेन छथि हुनका सिद्धि नै भेटै छनि आ ने उत्तम गतिए भेटैत छनि। तें सभ तरहें गुरुक मुँहें दीक्षा ग्रहण करबाक चाही।
एहि अर्थवादसँ सिद्ध होइत अछि जे दीक्षा आवश्यक अछि। एकर बाद दीक्षाक विना कोन-कोन दुर्गति होइत छैक तकरो वर्णन ग्रन्थ सभमे भेटैत अछि।
एतए ई बुझबाक चाही जे मिथिलाक परम्परामे दीक्षाक महत्त्व बेसी अछि। पुरुष अपन मायसँ लेथि, मायक नै रहला पर पितामही, पितिआइन आदिसँ सेहो लेबाक परम्परा अछि। स्त्रीगण अपन सासुसँ दीक्षा लेथि, ई उत्तम पक्ष थीक आ शिष्ट परम्परामे अछि।
कोन देवताक मन्त्र ग्रहण करी?
मिथिलाक किछु परिवारमे परम्परा अछि जे हुनक वंशमे केओ समर्थ साधक भए गेल छथि आ हुनके मन्त्र ओहि समस्त कुलमे देल जाइत अछि। ई कौलिक मन्त्र कहबैत छैक। संगहि इहो परम्परा छैक जे सात पीढी धरि जँ एके मन्त्रक दीक्षा किनकहु वंशमे छनि तँ ओएह मन्त्र हुनका लेल कौलिक मन्त्र होइत अछि। अपन दियाद-बादमे पता लगावी जे कौलिक मन्त्र छैक अथवा नहिं। जँ कौलिक मन्त्र अछि तँ ओही मन्त्रक दीक्षा ली।
जँ कौलिक मन्त्र नै अछि तँ दीक्षा नेनिहार व्यक्तिक नाम, राशि आ नक्षत्रक आधार पर मन्त्र अँटाओल जाइत छैक। ओहि लेल कोनो पण्डितसँ सम्पर्क करी। पं. गङ्गाधर मिश्र द्वारा सम्पादित म.म. अमृतनाथक कृत्यसारसमुच्चयक परिशिष्ट भागमे मन्त्र अँटएबाक विधि विस्तारपूर्वक देल अछि। संगहिं इसहपुर गामक पं. माधव झा सेहो मन्त्र अँटएबाक लेल एकटा नीक पोथी मैथिलीमे प्रकाशित कएने रहथि। कोनो नीक ज्योतिषी सेहो शास्त्रक अनुसार मन्त्र अँटाए दए सकैत छथि।
मिथिलामे दशमहाविद्यामेसँ कोनो एक देवीक मन्त्र लेबाक परम्परा अछि। इएह “इष्टदेवता” कहबैत छथि आ हुनक मन्त्र जे गुरु कानमे देने छथि ओ “इष्टमन्त्र” कहबैत अछि। पद्धतिमे जतए कतहु “मूलमन्त्र” “मूलम्” शब्द रहैत अछि, ओतए एही मन्त्रक संकेत बुझबाक चाही।
मन्त्र लेलाक बाद कहियो इष्टदेवताक नाम आ हुनक मन्त्र दोसर व्यक्तिक सोझँ नै बाजी। केवल गुरुक संकेत कएल जा सकैत छैक।
दीक्षाक लेल शुभ समय
गौतमीय तन्त्रक अनुसार मास आ ओकर फल एहि प्रकारें कहल गेल अछि
चैत्र- दुःख
वैशाख- रत्नक प्राप्ति
ज्येष्ठ- मृत्यु
आषाढ- बन्धुनाश
श्रावण- कामनासिद्धि
भाद्र- सन्ततिक नाश
आश्विन- सुख
कार्तिक- मन्त्रसिद्धि
अग्रहायण- मन्त्रसिद्धि
पौष- शत्रुसँ कष्ट
माघ- विद्या-बुद्धिक लाभ
फाल्गुन- सभ कामनाक सिद्धि
एकर अतिरिक्त मलमासमे दीक्षा नहिं ली।
जँ आश्विनक नवरात्रमे दीक्षा ली तँ ओहि समयमे दुर्गा घरे-घरे रहैत छथि तें मास आ नक्षत्र आदिक कोनो विचार करबाक आवश्यकता नहिं। तें आसिनक नवरात्रमे मन्त्र लेब सभसँ बेसी प्रचलित अछि।
किनकासँ दीक्षा लेबाक चाही ?
पितासँ दीक्षा नै लेबाक चाही। मातामह (नाना)सँ सेहो दीक्षा नै ली। सोदर छोट भाइसँ सेहो दीक्षा नै ली आ शत्रुक दिस जे छथि तिनकहुसँ दीक्षा नै लेबाक चाही। पत्नी पतिसँ दीक्षा नै लेथि। पिता बेटा-बेटीकें दीक्षा नहिं देथि। भाइ सेहो भाइकें दीक्षा नै देथि। मिथिलामे संन्यासीसँ सेहो दीक्षा लेबाक निषेध अछि। वनमे रहनिहार लोकसँ सेहो दीक्षा नै लेबाक चाही, संगहि जे विरक्त भेल छथि हुनकोसँ दीक्षा नै लेबाक चाही।
महिलासँ लेल दीक्षा शुभ फल दैत अछि आ मातासँ लेल दीक्षा तँ आठ गुना अधिक फल दैत अछि। आ जे मन्त्र स्वप्न मे भेटि जे ओतए तँ कोनो विचारे नै करबाक चाही।
तीर्थमे आ ग्रहणकालमे समयक लेखा-जोखा नै करबाक चाही। मुदा चन्द्रग्रहणमे सूर्य, विष्णु आ शक्तिक मन्त्र नै ली।
आनठाम गृहस्थकें संन्यासी, वैरागी आ वानप्रस्थी दीक्षा दैत छथि से नीक बात नहिं। गृहस्थ कें गृहस्थ आ संन्यासी कें सन्यासी, वानप्रस्थी कें वानप्रस्थी आ वैरागीकें वैरागी दीक्षा देथि सैह उत्तम पक्ष थीक। शास्त्र एकरे नीक कहैत अछि।
एहि प्रकारें जँ कोनो तरहें सम्भव हो तँ पुरुष माय, पितिआइन, पितामही आदि सँ दीक्षा लेथि आ महिला सासुसँ दीक्षा लेथि। ई उत्तम पक्ष थीक। मिथिलामे कुलगुरुक सेहो परम्परा अछि। गाममे किछु गृहस्थ परिवार कुलगुरुक रूपमे होइत रहलाह अछि। अपन वंश-परम्पराक कुलगुरुसँ सेहो दीक्षा लेल जा सकैत अछि।
दीक्षाक विधि
पूर्व दिन गुरु आ शिष्य एकभुक्त करथि। पुरुष जँ पुरुष कें दीक्षा देथि तँ दूनू पूर्व दिन केश सेहो कटाबथि।
दोसर दिन प्रातः गुरु आ शिष्य अपन नित्य-पूजा कए, नवीन आ विना काटल जोड़ा वस्त्र पहीरथि। एक खण्ड धोती पहीरि दोसर खण्ड कें तौनी जकाँ ओढि लेथि।
गुरु सुन्दर आसन पर पूब मुँहें बैसि देल जाए वला मन्त्र ओहि मन्त्रक देवताक पूजा करथि आ यथाशक्ति ओकर जप करथि।
तकर बाद शङ्खकें बैसकी पर राखि ओहिमे जल भरि अक्षत दए ओहि शङ्खक पूजा करथि।
तकर बाद सभ प्रकारें तैयार शिष्यकें अपन आगाँमे पश्चिम मुँहें बैसावथि। आठ टा दूबि लए ओहि शंखक जलसँ आठ बेर मूलमन्त्र जपैत शिष्यक माथ पर जल देथि।
परम्पराक अनुसार एकर बाद शिष्य पानक पात, सुपारी, आर आन फल एवं किछु टाका बाँसक कोनियाँमे लए गुरुक पयर पर राखथि।
एकर बाद जाहि घरमे मन्त्र देल जा रहल अछि, ओहिघरसँ गुरु आ शिष्यक अतिरिक्त सभकें हटाए एकान्त करी।
तखनि गुरु शिष्यक माँथकें वस्त्रसँ झाँपि शिष्यक माथ पर अपन दहिना हाथ राखि आठबेर देल जाएवला मन्त्रक जप करथि।
पुरुष शिष्यक दहिना कानमे तीन बेर आ वामा कानमे एक बेरि
महिला शिष्यकें वामा कानमे तीन बेरि दहिना कानमे एक बेरि
मन्त्र कहथिन्ह।
तकर बाद मन्त्रक जप करबाक विधि आ देवताक पूजा लेल विशेष विधानक उपदेश देथि।
तकर बाद शिष्य ओहि मन्त्रसँ ओहि देवताक पूजा करथि।
तकर बाद शिष्य यथाशक्ति मन्त्र जपि देवताकें समर्पित कए गुरुकें सेहो यथाशक्ति दक्षिणा देथि।
देवताकें समर्पित करबाक मन्त्र-
गुह्यातिगुह्यगोप्त्री त्वं गृहाणास्मत् कृतं जपम्।
सिद्धिर्भवतु मे देवि त्वत्प्रसादान्महेश्वरि।।
गुरुदक्षिणाक संकल्प
कुश तिल आ जल लए-
ॐ अद्य कृतैतद् अमुकमन्त्रसंगतार्थं हिरण्यम् अग्निदैवतम् अमुकगोत्राय अमुकशर्मणे ब्राह्मणाय गुरवे दक्षिणां तुभ्यम् अहं संप्रददे।
एहिसँ गुरुक हाथमे कुश, तिल आ जल दी।
गुरु ई मन्त्र पढथि- ॐ स्वस्ति।
तकर बाद गुरुकें यथाशक्ति रुपया, सोना आदि अर्पित करी। गुरु कें दण्डवत् प्रणाम करी।
गुरु ई मन्त्र पढैत शिष्य कें उठाबथि-
ॐ उत्तिष्ठ वत्स मुक्तोसि सम्यगाचारवान् भव।
कीर्ति-श्रीः-कान्तिमेधायुर्बलारोग्यं सदास्तु ते।।
तखनि गुरु पूजित देवताक विसर्जन करथि। शिष्य हुनका भोजन कराबथि। संगहिं आनो ब्राह्मण, कुमारि आ ऐहब-सुहब कें खुआबथि तखनि स्वयं भोजन करथि।
इति दीक्षाविधि


text:
आइ जखन प्रातः काल उठलहुं त' सोझां मिथिला समाद तकलहुं. समाद नहि पाबि हमरा भेल वा त' हम पहिनहि उठि गेलहुं वा त' फेर कोनो... . बेसबूर भ' चाह आ अखबार केर बाट ताकय लगलहुं. किएक आओत अखबार? कनिया कहलीह-आइ अखबार नहि आओत. हम अकचका क' पूछलियनि-की? किएक अखबार नहि आओत? कनिया कहलीह जे अखबार जे देइत अछि ओकरा साहित्य अकादेमी दिस सं मैथिली युवा लेखन पुरस्कार भेटि रहल छैक? हम अकचकेलहुं-की? सोहनमा कें पुरस्कार? ई त' तरहत्थी पर रोइयाँ सन लगैत अछि. खैर, चुप भ' गेलहुं. आइ अखबार नहि पढने मोन व्याकुल छल. हड़बड़ी मे स्नान केलहुं आ कार्यालय जेबा सं कने पूर्वहि डेरा सं निकलि गेलहुं. बाटे मे सोहनमा भेटल. पूछलियइ-की रौ? अखबार नहि देलें? मोन मे इहो शंका छल जे पाठक आ विज्ञापनक आभाव मे समाद बन्न त' नहि भ' गेल? सोहनमा अविलम्ब बाजल- एखनुक बात छोडू, आब हम कहियो अखबार नहि देब. हम पूछालियइ-किएक? चट द' सोहनमा बाजल जे कक्का...साहित्य अकादेमी मे युवा लेखन पुरस्कार केर जोगार लागि गेल अछि. आब पहिनुक जुग नहि छैक. योग्यता बाद मे जोगार पहिने होयबाक चाही. पुरना सभ कतबो कहताह...युवा वर्गक मैथिली अनुरागी कतबो समय सापेक्ष बजताह...चिकरैत रहताह... पोस्टर सटइत रहताह...मुदा हमरा सन जोगारी लोक पुरस्कार केर जोगार कइये लेत. कतबो महगी जमाना छैक तैयो पुरस्कार राशि सं छओ मास खेपल जा सकैत अछि.
हम सोहनमाक मुंह दिस टुकुर-टुकुर तकैत रहलहुं. सोहनमा कहलक-मुंह की तकै छी? हम सभ जोगारी दलक सदस्य छी. अखबार देब बन्न. मोनक तामस कें त्यागि सोहनमा कें बधाइ देलहुं. कहलियैक जे तोहर मेहनति सोकाज अयलहु. एहिना बढैत रह. मुदा एक बात मोन रखै जे जोगार लगौ त' हमरो जोगारी दलक सदस्यता सं अवगत करबिहें. चट द' सोहनमा बाजल यौ सर अकादेमी पुरस्कारक जोगार करबाक अछि त' ४-५ गोटा केर जोगार करू आ नव-नव संस्था सभ खोलबओबैत रहू. जहाँ ४-५ टा संस्था पर अहांक आधिपत्य भेल कि ओहि संस्था सभ द्वारा आयोजित समारोह मे मैथिली अनुरागी बनि हाजिर भ' जाउ. बस फेर शुरू होयत अहांक चर्च आ २-३ साल कें अंतराल मे जतेक कवि गोष्ठी, कथा वाचन होयत ओहि मे जयबाक अवसर भेटत आ ओ सभ मैथिली साहित्य सेविक रूप मे प्रमाण पत्र द' देताह. ई प्रमाणपत्र वैह सभ देइत छथि, जिनका घर मे मैथिली नहि छनि. हम अचंभित छलहुं. कहलियैक- पटना, दिल्ली वला सभ बजायत तखन ने? सोहनमा बाजल-मैथिली मंच पर जयबाक हेतु सेहो जोगारक आवश्यकता छैक. आब त' हम सन्न भ' गेलहुं. पूछलियइ-पुरस्कारो मे जोगार आ मंचो पर जयबाक लेल जोगार? ई की कहलह? सोहनमा बाजल- जुग जोगारक छै. जोगार नहि करब त' कलम केर कतबो धनिक छी ओतहि रहि जायब जतय पूर्व केर किछु मैथिली अनुरागी रहि गेलाह.
— अशोक झा
(लेखक मिविप केर राष्ट्रीय अध्यक्ष ओ साहित्यकार छथि)
(लेखक मिविप केर राष्ट्रीय अध्यक्ष ओ साहित्यकार छथि)
Tags: व्यंग्य


text:
ऊँ ब्रह्मेन्द्र रुद्रैरभिवन्द्यमानो भवान ऋषिर्वन्दितवन्दनीय:।
प्राप्तां तवेयं किल कौमुदाख्या जागृष्व-जागृष्व च लोकनाथ।।
मेघागता निर्मल पूर्ण चन्द्र: शरद्यपुष्पाणि मानोहराणि।
अहं ददानीति च पुण्यहेतोर्जागृष्व च लोकनाथ।।
उत्तिष्ठोत्तिष्ठ गोविन्द! त्यज निद्रां जगत्पते।
त्वया चोत्थीयमानेन उत्थितं भुवनत्रयम्
विष्णु पुराणक मुताविक आषाढ़ शुक्ल पक्ष एकादशी क' हरिशयनी एकादशी कहल जायत अछि। एहि दिन भगवान विष्णु चारि मासक लेल क्षीरसागर म' शयन करबाक लेल चैल जैत अछि। चारि मासक बाद भगवान विष्णु कार्तिक शुक्ल पक्ष एकादशी क' जगैत छथि। एहि कारणे कार्तिक एकादशी क' देवोत्थान अर्थात देवता क' जगबै बला तिथि केर रूप म' मनेबाक प्रचलन पौराणिक काल सँ अछि।
देवोत्थान एकादशी क' तुलसी एकादश सेहो कहल जैत अछि। एहि दिन तुलसी विवाहक सेहो आयोजन कायल जायत अछि। आजूक दिन तुलसी जी केर विवाह शालिग्राम सँ कराओल जैत अछि। एहेन मान्यता अछि कि एहि तरहक आयोजन केला सँ सौभाग्यक प्राप्ति होयत अछि। एहेन मान्यता अछि कि तुलसी शालिग्रामक विवाह करेला सँ ओहने पुण्य प्राप्त होयत अछि जेहेन माता-पिता अप्पन पुत्रीक कन्यादान क' पाबैत छथि।
एहि बरख देवोत्थान एकादशी आय 31 अक्तूबर, मंगल दिन अछि। एक गोट पौराणिक कथा केर मुताविक भगवान विष्णु भाद्रपद मासक शुक्ल एकादशी क' महापराक्रमी शंखासुर नामक राक्षसक संहार विशाल युद्धक बाद समाप्त केने छलाह तेँ थकावट दूर करबाक हेतु क्षीरसागर में जा सुइत रहलाह आ चारि मासक पश्चात फेर जखन ओ उठलाह त' ओ दिन देवोत्थनी एकादशी कहायल।
एहि दिन भगवान विष्णुक सपत्नीक आह्वान कय विधि विधान सँ पूजन करबाक चाही। एहि दिन उपवास करबाक विशेष महत्व अछि। अग्नि पुराण केर मुताविक देवोत्थनी एकादशी तिथि के उपवास बुद्धिमान, शांति प्रदाता व संततिदायक होइत अछि । विष्णुपुराण म' कहल गेल अछि कि कोनो कारण सँ चाहे लोभ के वशीभूत भ', चाहे मोह के वशीभूत भ' जे कियो एकादशी तिथि क' भगवान विष्णुक पूजन अभिवंदन करैत छथि ओ समस्त दुख सँ मुक्त भ' जन्म मरण केर बंधन सँ मुक्त भ' जैत छथि।


text:
विचार-मंथन
– प्रवीण नारायण चौधरी
नर आ बानर – विज्ञानक कहब छैक जे बानरहि सँ नर केर विकास भेल अछि। नर केर आदम पुरुष बानर छल। विकासक्रम मे बानर जखन सभ्य भेल त नर केर रूप मे परिणति पाबि गेल। जखन कि सामान्य तर्कबुद्धि सँ हम सब बुझि रहल छी जे बानर एक जानवर थिक, नर ओकरा सँ भिन्न अछि। बहुत रास चरित्र आ चर्या मे समानता रहितो बानर सँ नर केर बुद्धि आ विवेक फराक छैक। मनुष्यक यैह बुद्धि आ विवेक आ रहन-सहन केर विशिष्टताक चलते कोटि-कोटि प्रकारक योनि मे मानवरूप केँ सर्वोच्च मानल जाइछ। मानव सँ परिभाषित होइत अछि मानवता, मानवीय, मानवीयता, मानवोचित आदि।
विज्ञानहि जेकाँ वेद आ पुराण विज्ञान सँ पहिनहि मानव जीवन आ दर्शन पर कइएक प्रकारक मत आ विचार रखने अछि। विदिते अछि जे वेदमत मे वर्णित कइएक महत्वपूर्ण बातक आधार पर विज्ञान अपन खोज दिन-ब-दिन नव-नव तरहक बनौने जा रहल अछि। एहि सँ एकटा गूढ सत्य स्पष्ट होइत छैक जे ई सब खोज पहिल बेर नहि भेल अछि, एकर स्थिति एहि प्रकृति आ जीवमंडल मे बहुत पहिनहि सँ भेल अछि।
विस्मृतिक अवस्था मे स्मृतिक स्थिति बनि जेबाक बात केँ हम सब ‘नया खोज’ अथवा ‘आविष्कार’ केर संज्ञा दय क्षणिक प्रसन्नता पबैत छी, कियैक तँ ‘वेद’ मे एहि सब बातक वर्णन बहुत पहिनहि सँ कय देल गेल अछि। ज्ञानक क्रम पीढी-दर-पीढी बहुत पूर्वहि सँ चलैत आबि रहल अछि। कोनो नव आविष्कारक श्रेय हम-अहाँ लय ली, ओ स्वयं केँ पोल्हाबय समान अछि – स्पष्टतः ईश्वर (अदृश्य शक्ति आ सम्पूर्ण तंत्र केर परिकल्पक-नियंत्रक) होयबाक तथ्य सेहो एहि सब कारणे मानव-मस्तिष्क आ शास्त्र-पुराण आदि मे वर्णित अछि।
जन्म, विकासक्रम आ मृत्यु – आरम्भविन्दु, यात्रा आ विश्राम; जीवनदर्शन केँ व्याख्या करबाक कतेको तरीका मे एक गोट एहि ३ अवयवक बीच मे समन्वय स्थापित कयला सँ एकदम सहजता सँ बहुत रास गूढ तथ्य बुझल जा सकैत अछि। जरूरी नहि जे कियो वेदविद् ब्राह्मण अथवा सुशिक्षित विज्ञजन कोनो जाति-समुदायक लोक होइथ, ई जीवनदर्शन निरक्षर, मन्दबुद्धि आ मूढ लोक सेहो बुझि सकैत अछि।
ई बुझबाक कारण छैक निज अनुभूति – जन्म भेलाक बाद सँ बुद्धि होयब, माता-पिता-परिजन-समाज केँ चिन्हब, अपन भाषा बाजब, अपन मोनक भाव प्रकट करब, मानव जीवन लेल आवश्यक कइएक प्रकारक संस्कार धारण करब, जीवन मे घटयवला अनेकों घटना आदिक भोग भोगब… ई सारा जीवन-अभ्यास जे निरन्तर जन्म सँ मृत्युक बीच प्रत्येक मनुष्य भोगैत अछि, ओ सब उपरोक्त सहज जीवनदर्शन केँ बुझि सकैत अछि।
आइ जातीय आधार पर मनुष्य-मनुष्य बीच विखंडन केँ आरोपित कयल जाइछ, जखन कि ई स्वयंसिद्ध तथ्य छैक जे बुद्धि आ विवेकक मात्रा अनुसारे बानर सँ नर बनबाक बात जेना विज्ञान कहने छैक, ठीक तहिना आइ शिक्षा आ संस्कार सँ मात्र मानव समुदाय मे ‘वर्गवाद’ आ ‘जातिवाद’ केँ समाप्त कयल जा सकैत अछि। परञ्च जेना कि प्रकृति विविधताक सिद्धान्त स्थापित अछि, पैघ-छोट, ऊँच-नीच, सम्पन्न-विपन्न आदिक द्वंद्व स्वाभाविके विद्यमान रहत, एहि पर मनुष्य केँ जीत हासिल करय लेल प्रकृतिक निर्माण सँ विनाश धरिक सम्पूर्ण कार्यविधि पर अपन नियंत्रण हासिल करय पड़त।
एकटा महत्वपूर्ण तथ्य पर गौर करू – मिथिला मे दुर्वाक्षत देबाक परम्परा छैक मिथिलाक मैथिल ब्राह्मण, मैथिल कायस्थ, मैथिल देव, मैथिल राजपुत, व संभवतः आरो-आरो अन्य विभिन्न सुशिक्षित-सम्भ्रान्त मैथिल द्विज जाति-समुदाय मे व्यवहृत अछि। एहि अवसर पर यजुर्वेद मे वर्णित एक विशेष मंत्रक उच्चारण कयल जाइत अछिः
ॐ आ ब्रह्मन् ब्राह्मणो ब्रह्मवर्चसी जायतामाराष्ट्रे राजन्यः शूरऽइषव्योऽतिव्याधी महारथो जायतां दोग्ध्री धेनुर्वोढ़ाऽनड्वानाशुः सप्तिः पुरन्धिर्योषा जिष्णू रथेष्ठाः सभेयो युवास्य यजमानस्य वीरो जायतां निकामे-निकामे नः पर्जन्यो वर्षतु फलवत्यो नऽओषधयः पच्यन्तां योगक्षेमो नः कल्पताम् ॥
ब्रह्मन् ! स्वराष्ट्र मे रहू, द्विज ब्रह्म तेजधारी।
क्षत्रिय महारथी होउ, अरिदल विनाशकारी ॥
होउ दुधारू गाय, पशु अश्व आशुवाही।
आधार राष्ट्र केर हो, नारी सुभग सदा हो ॥
बलवान सभ्य योद्धा, यजमान पुत्र हुअय।
इच्छानुसार वर्षू, पर्जन्य ताप धोउ ॥
फल-फूल सँ लदल रहू, औषध अमोघ सब।
होउ योग-क्षेमकारी, स्वाधीनता अपन ॥
ई मंत्र ‘राष्ट्रोत्थान’ लेल कहल गेल अछि, लेकिन उच्च सुशिक्षित-सुसंस्कृत समुदाय अपन घर मे होइवला शुभ कार्य मे ‘चुमाओन’ करैत छथि आर एहि अवसर पर दुर्वाक्षत (दुभि-धान) केँ मंत्र सँ सिक्त कय कर्त्ता केँ चुमबैत यानि आशीर्वाद दैत छथि। एकर प्रयोग भले कोनो युग मे जमीन्दारी आ रैय्यती केर जमाना आ बल प्रयोगक कारण किछु विशेष समुदाय मात्र अपना सकैत छल, मुदा आजुक समय एहि तरहक आरक्षण नहि लागि सकैत अछि। नीक अभ्यास सब करय! आर की!!


text:
विराटनगर, ३० मई, २०२२ । मैथिली जिन्दाबाद!!
हालहि सम्पन्न स्थानीय निकाय चुनाव मे निर्वाचित विराटनगर मेयर नागेश कोइराला तथा उपमेयर शिल्पा निराला कार्की केँ विराटनगर के बहुत रास सामाजिक संस्था सब द्वारा सम्मान कार्यक्रम आयोजित कयल जा रहल अछि। काल्हि रवि दिन २९ मई २०२२ केँ मोरंग व्यापार संघ द्वारा मेयर-उपमेयर सहित कुल १९ वार्ड के वडाध्यक्ष केँ संघ के सभागार मे सम्मानित कयल गेलनि, संगहि हुनका सब के कार्यकाल सफलतापूर्वक चलय ताहि लेल शुभकामना सेहो देल गेलनि। संघ द्वारा २० बुन्दे सुझाव पत्र दैत विराटनगर महानगरपालिका के मेयर-उपमेयर सँ कार्य करबाक निवेदन सेहो कयल गेल।


text:
— कृति नारायण झा।
मिथिला मे दहेज रूपी अभिशाप केर मूल कारण शिक्षाक अभाव के देल जा सकैत अछि। प्राचीन काल मे विशेष रूप सँ कन्या शिक्षा पर अपन सभक समाज ध्यान नहिं देलखिन्ह। कन्या शिक्षा के प्रति उदासीनताक प्रभाव समाज पर एतेक खराब पङलैक कि लोक अयोग्यता केर झांपवाक लेल दहेज रूपी रूपया पैसा आ घोङा गाङी के लेन-देन आरम्भ कऽ देलनि । कन्या के माता पिता के मुँह सँ ई सुनि जे बेटी के पढा लिखा कऽ कोन फायदा जखन कि ओकरा सासुर जा कय चुल्हा चौकी करय पङतैक? अर्थात् कन्या के अपन सासुरक भनसियाक पद प्रदान कयल जाइत छलैक। कन्या शिक्षा पर पाई खर्च कऽ कऽ पुनः दहेजक इन्तजाम कन्याक पिता के लेल बहुत कष्टकारी होइत छलैक। धीरे-धीरे समाज केर बिचार धारा में परिवर्तन एलैक। लोक कन्या शिक्षाक महत्व के बुझनाई आरम्भ कयलनि। एकटा पुत्र केर शिक्षित भेला सँ एकटा परिवार शिक्षित होइत छैक जखन कि एकटा पुत्री केर शिक्षा दू टा परिवार के अर्थात् सासुर आ नैहर दुनू के शिक्षित करैत छैथि। पुत्र केर शिक्षाक प्रभाव ओकर माता पिता पर मात्र पङैत छैक जखन कि एकटा कन्याक शिक्षाक प्रभाव ओकर माय बापक अतिरिक्त ओकर सासु ससूर आ धिया पूता पर सेहो प्रत्यक्ष रूप सँ पङैत छैक। कन्या शिक्षाक एहि दीपक के प्रज्वलित भेला सँ सामाजिक कुरीति के समाप्त भेनाइ स्वभाविक छल। आब ई स्थिति भऽ गेल छैक जे कोनो क्षेत्र मे कन्या बालक सँ पाछू नहिं छैथि। आब अपन सभक समाज मे ई स्थिति भेल जा रहल छैक जे दहेज के तऽ कोनो बाते नहिं नीक कनियाँ भेटनाई मुस्किल भेल जा रहल छैक। नेनाकाल मे हम सभ अपन पिताक मुंह सँ सुनैत छलहुँ जे जेना नीक लङका भेटनाई मुस्किल छैक तहिना नीक कनियाँ भेटनाई सेहो मुस्किल छैक। हम सभ एकर अर्थ नहिं बुझैत छलियै। बाद मे जखन परिवारक पुतोहु सभक आचार ब्यवहार के सम्बन्ध में ज्ञात भेल गेल एकर महत्व के बुझनाइ आसान भेल गेल। वर्तमान परिदृश्यमॆं दहेजक प्रभाव अपना सभक ओहिठाम दिनानुदिन कम भेल जा रहल छैक कारण शिक्षा आ जागरूकता रूपी प्रकाश पूंज एकटा नव दहेज मुक्त समाज के अन्हार सँ इजोत के दिस जयवाक संकेत प्रदान कऽ रहल अछि। हमरा हिसाबे सरकारी कानून तावत धरि सक्रिय नहिं भऽ सकैछ जा धरि हम सभ अपन मानसिकता में परिवर्तन नहिं लायब आ ई परिवर्तन कोनो एक आदमी के नहिं अपितु समस्त समाज के अपनावय पङतैन्ह। जखन हम समस्त समाज एहि दहेज रूपी अभिशाप के हेय दृष्टिये देखय लागब, एकरा भीख बुझय लागब, एहि सामाजिक कुरीति केर अन्त अवश्य होयत। हमरा लोकनि सदैव सकारात्मक सोच के पक्षधर रहलहुं अछि तेँ एहि सोच के आधार पर कहल जा सकैत अछि जे अनहरिया राति केर बाद सूर्योदय अवश्य होयत जाहि मे एकटा सभ्य समाजक निर्माण होयत। बेटा बेटी के एक दृष्टि सँ देखल जेतैक। बेटी आ पुतोहुक स्नेह स्थान समान हेतैक।
जय मिथिला आ जय जानकी।


text:
सीतामढ़ी मे आएल बाढ़ के पानि मे किछ कमी आएल अछि. मुदा लोक के परेशानी कम नहि भs रहल अछि. सैकड़ों लोक अखनो खुलल आसमान के नीचा रहय लेल विवश छथिन्ह. सरकार के तरफ सं जे शिविर बनाएल गेल अछि ओ अतेक दूर अछि जे एहि बाढ़ि मे ओतय जनाए मुश्किल के आओर पहाड़ बना दैत अछि. सवाल इहो भs जाएत अछि जे केना अपने जाउ... आओर केना माल-मवेशी के ल जाउ. लोक सभ के राहत... बचाव के लsक शिकाएत सेहो बढ़ि रहल छनि. लोक सभ के कहनाए छनि जे मुख्यमंत्री नीतीश कुमारजी हवाई सर्वेक्षण कएला... किछ देर रुकला आओर हुनका गेलाह के बाद अफसरो सभ चलि गेलाह. सिर्फ देखाबए लेल राहत के काज भs रहल अछि.
किछ लोक के चूड़ा... गुड़... दवाई मिललन्हि. मुदा ओ एतेक कम अछि जेहि सं एक सांझ... एक पहर के जीवन काटनाय मुश्किल लगैत अछि. पैघ- सयान लोक त केहुना दिन काटि लैत छथिन्ह मुदा जखन नैना... धिआ-पुता भूख सं कानैत अछि त लोक के करेज फाटय लागए छनि. तटबंध टूटला के बाद लोक के एतेक फुरसत... समय नहि मिललन्हि जे ओ किछ सामान राखि सकताह. सभ सामान छोड़ि जीवन बचाबए लेल जेहिना छलाह... ओहिना भागलाह. एक कन्हा पर बौआ के संभारने... दोसर हाथ सं माल-मवेशी के डोर पकड़ने. आब ऊंच ठाम... बांध पर आबि त गेल छथिन्ह. मुदा जे बीत रहल छनि ओकरा देखैत हुनका सभ के एतबे कहनाय छनि जे ऐहन जिनगी सं त घर परे पड़ल रहितौं केहुना कs.
एक त उमस वाला गरमी के दिन... ऊपर सं कखनो बरैस जाए वाला पानि. छोट- मोट तिरपाल मे केना अपने बचाएल-जाए... केना जिगर के टुकड़ा के. धिआ-पुता के बचाबय के एकेटा उपाय रहय छनि आंचर. मुदा किछ देर बाद आंचरों सं पानि टपैक बौआ के भिजाबय लगैत अछि. केना कि कएल जाए किछ नहि फुराएत छनि. एक त बांध पर एकांत मे चारु कात पानिए पानि. दोसर नेना सभ के लेल कोनो चीज नहि. एहन मे कतs स दूध लाएल जाए आ कतs सं पानि. पानि त चारु कात अछि मुदा पिबय वाला एक चुरुआ नहि.
दिन त लोक केहुना काटि लैत छथिन्ह बांध पर टहलि... घुमि-फिर कs. मुदा खुलल आकाश के नीचा राति काटनाय... हे भगवान एहन दिन ककरो नहि दिखबिअह. झिंगुर के आवाज ... कुकुर के कनय के आवाज दिल के धड़कन के आओर बढ़ा दैत अछि. मन मे दस तरहक बात आबैत रहय छनि लोक सभ के. मुदा भोर भेलाह के बाद सूरज भगवान के गोर लगैत... प्रार्थना करैत मन मे एकटा भरोस सेहो जगैत अछि जे जीवन मे सेहो फेर उजाला आएत. भरोसे पर त जिनगी कायम अछि.


text:
आई सं देश भर में नौ दिन तक मनायल जाइ वाला शारदीय नवरात्र के शुरूआत भ गेल... शुरूआत जलयात्रा आ कलश स्थापन के साथ भेल...पितृपक्ष के बाद नौ दिन देवी के नौ स्वरुपक पूजा कएल जाइत अछि...प्रथम शैलपुत्री, द्वितीय नवरात्र ब्रह्मचारिणी देवी, तृतीय नवरात्र चंद्रघंटा, चतुर्थ नवरात्र देवी कुष्मांडा, पंचम स्कंदमाता, षष्ठ नवरात्र कात्यायनी, सप्तम नवरात्र कालरात्रि, अष्टम नवरात्र महागौरी आओर नवम नवरात्र में भगवती के सिद्धियात्री रूपक उपासना होयत अछि...
एहि साल देवी मां दुर्गा डोली पर आबैत छथिन्ह आओर प्रस्थान महिषी पर...लोक सभ अपन घर पर दुर्गा पाठ कए मंदिर में सेहो दर्शन करय लेल पहुंचि रहल छथि। नवरात्र के दौरान लोक सभ व्रत, पूजा पाठ करैत छथि...सात्विक जीवन बिताबय छथि... मांसाहारी खाना छोड़ि देवी मां के पूजा अर्चना करैत छथि...गाम घर में मंदिर सभ के खुब नीक सं सजायल जाइत अछि...कई तरहक कार्यक्रम सेहो होयत अछि...नाटक, गीत- नाच -गान सभ होयत अछि...ऑर्केस्ट्रा मेला-ठेलाक सेहो मजा मिलैत अछि...मंदिर सभ में भारी भीड़ उमड़ैत अछि...
दिल्ली में छतरपुर मंदिर, झंडेवालान मंदिर में विशेष भीड़ रहैत अछि...वैष्णो देवी मंदिर, कामाख्या देवी, ज्वाला देवी, विंध्या देवी मंदिर में नौ दिन तक पूजा अर्चना करल लेल लोकक भीड़ लागल रहत...गुजरात आओर कई जगह गरबा आओर डांडिया के धूम रहैत अछि... नवरात्र के नौ दिन पूजा पाठ त चलते अछि...खरीदारी सेहो खुब होयत अछि...दोकानदार सभ नव नव स्कीम... सेल सं लोकक के खरीदय के ऑफर दैत छथिन्ह...नवरात्र के दौरान लोक सभ दोसरो शुभ काज करैत छथिन्ह...


text: पटना। पटना उच्च न्यायालय पांच सौ स बेसी नौकरी स हटाउल गेल स्वास्थ्यकर्मी कए पैघ राहत प्रदान केलक अछि । स्वास्थ्य विभाग 2002-2003 मे पैघ संख्या मे तृतीय आ चतुर्थ श्रेणी कर्मचारी कए अवैध नियुक्ति क आधार पर बर्खास्त करि देने छल। एहि कर्मचारी क पक्ष मे आदेश करैत अदालत हिनका लोकनि कए तुरंत बहाल करबाक आदेश देलक अछि। अदालत क कहब अछि जे हिनका सब कए आहि दिन स सबटा सुविधा भेटबाक चाही, जहिया हिनका सब कए हटाउल गेल। न्यायाधीश मृदुला मिश्र क पीठ 319 याचिका पर सुनवाई पूरा करैत हिनकर पूर्ण बहाली क आदेश देलक। अदालत एहि स्वास्थ्यकर्मी क मामला पर दुर्गा पूजा स पूर्व सुनवाई पूरा करि लेने छल, मुदा अपन निर्णय सुरक्षित रखने छल,जेकरा आइ सुना देलक। ज्ञात हुए जे स्वास्थ्य विभाग करीब 1000 कर्मचारी कए गलत तरीका स नियुक्त मानिकए हटा देने छल। एकलपीठ 2003 मे सरकार क बर्खास्तगी आदेश कए निरस्त करि देने छल। एकर बाद किछु दर्जन भरि स्वास्थ्यकर्मी कए बहाल करि लेल गेल, जखन कि सैकड़ों कर्मी बेरोजगार रहलथि। बाद मे इ मामला अपीलीय न्यायालय मे आयल। अपीलीय न्यायालय राज्य सरकार क अपील पर स्वास्थ्य विभाग क उच्चाधिकारी क कमेटी गठित करि देलक। कमेटी कए इ देखबाक छल जे केकर नियुक्ति अवैध अछि आ केकर अनियमित। अनियमित स्वास्थ्यकर्मी कए बहाल करबाक छल, मुदा कमेटी मे सेहो गड़बड़ी शुरू भ गेल। गोपाल प्रसाद आ अरविन्द कुमार सिंह क मामला कए प्रस्तुत करैत अधिवक्ता प्रशांत प्रताप कहलथि जे एहि आवेदक क मामला मे पहिल कमेटी अनियमित नियुक्ति बतउलक, जखन कि दोसर अवैध नियुक्ति करार देलक।